2011R1178 — DA — 17.02.2014 — 001.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS FORORDNING (EU) Nr. 1178/2011 af 3. november 2011 om fastsættelse af tekniske krav og administrative procedurer for flyvebesætninger i civil luftfart i henhold til Europa-Parlamentets og Rådets forordning (EF) nr. 216/2008 (EØS-relevant tekst) (EFT L 311, 25.11.2011, p.1)

Ændret ved:









▼B

KOMMISSIONENS FORORDNING (EU) Nr. 1178/2011

af 3. november 2011

om fastsættelse af tekniske krav og administrative procedurer for flyvebesætninger i civil luftfart i henhold til Europa-Parlamentets og Rådets forordning (EF) nr. 216/2008

(EØS-relevant tekst)







EUROPA-KOMMISSIONEN HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF ( 1 ), særlig artikel 7, stk. 6, artikel 8, stk. 5, og artikel 10, stk. 5, og ud fra følgende betragtninger: (1) Sigtet med forordning (EF) nr. 216/2008 er at oprette og fastholde et højt, ensartet niveau for civil luftfartssikkerhed i Unionen. Ved forordningen fastsættes midler til at opfylde dette og andre mål på området civil luftfartssikkerhed. (2) Piloter, som medvirker i operation af visse luftfartøjer og flyvesimulatortræningsanordninger, samt personer og organisationer, som varetager træning, test eller prøver for disse piloter, skal opfylde de relevante væsentlige krav i bilag III til forordning (EF) nr. 216/2008. Ifølge denne forordning bør piloter samt personer og organisationer, der er involveret i disses træning, certificeres, når det er godtgjort, at de opfylder de væsentlige krav. (3) Tilsvarende bør piloter få udstedt en helbredsgodkendelse, og flyvelæger med ansvar for at vurdere piloters helbredsmæssige egnethed bør certificeres, når det er godtgjort, at de opfylder de relevante væsentlige krav. Forordning (EF) nr. 216/2008 åbner dog mulighed for, at alment praktiserende læger kan fungere som flyvelæger under visse omstændigheder, hvis det er tilladt i den nationale lovgivning. (4) Kabinepersonale, der medvirker i operation af visse luftfartøjer, skal opfylde de relevante væsentlige krav i bilag IV til forordning (EF) nr. 216/2008. Ifølge den forordning bør kabinepersonale jævnligt undersøges med henblik på en vurdering af, om de fysisk og psykisk er i stand til at varetage de sikkerhedsmæssige opgaver, der er dem pålagt. Det dokumenteres ved en passende vurdering baseret på bedste flyvemedicinske praksis. (5) Ved forordning (EF) nr. 216/2008 pålægges Kommissionen at vedtage de nødvendige gennemførelsesbestemmelser til fastsættelse af betingelser for certificering af piloter og personer, der varetager træning, testning eller prøver af disse, for attestering af kabinebesætningsmedlemmer og for vurdering af deres helbredsmæssige egnethed. (6) Krav og procedurer i henseende til konvertering af nationale pilotcertifikater og nationale flymekanikercertifikater til pilotcertifikater bør fastsættes for at sikre, at disse kan udøve deres aktiviteter på harmoniserede vilkår; prøveflyvningsrettigheder bør også konverteres i overensstemmelse med forordningen. (7) Medlemsstaterne bør kunne godkende certifikater fra tredjelande, for hvilke der kan garanteres et sikkerhedsniveau svarende til det niveau, som er fastsat ved forordning (EF) nr. 216/2008. Der bør fastsættes betingelser for godkendelse af tredjelandscertifikater. (8) For at sikre, at træning, som er påbegyndt forud for nærværende forordnings anvendelse, kan tages i betragtning med henblik på at opnå pilotcertifikater, bør betingelserne for at anerkende allerede afsluttet træning fastsættes; betingelserne for anerkendelse af militære certifikater bør også fastsættes. (9) Det er nødvendigt at give luftfartsindustrien og de administrative myndigheder i medlemsstaterne tilstrækkelig tid til at tilpasse sig de nye forskriftsmæssige rammer, at udstede bestemte typer af helbredsgodkendelser, der ikke er omfattet af de fælles luftfartskrav (JAR), og under særlige omstændigheder at anerkende gyldigheden af helbredsgodkendelser og flyvemedicinske vurderinger, der er udstedt henholdsvis foretaget, før denne forordning finder anvendelse. (10) Rådets direktiv 91/670/EØF af 16. december 1991 om gensidig anerkendelse af personcertifikater, der giver adgang til udøvelse af funktioner i civil luftfart ( 2 ), er ophævet i overensstemmelse med artikel 69, stk. 2, i forordning (EF) nr. 216/2008. De foranstaltninger, som vedtages ved denne forordning, bør betragtes som dertil svarende foranstaltninger. (11) For at sikre en glidende overgang og opretholde et højt og ensartet niveau for civil luftfartssikkerhed i Unionen bør gennemførelsesforanstaltningerne afspejle det aktuelle tekniske niveau, herunder bedste praksis, og den videnskabelige og tekniske udvikling inden for pilottræning og flyvebesætningers flyvemedicinske egnethed. Derfor bør der tages hensyn til de tekniske krav og administrative procedurer inden for civil luftfart, der er godkendt af Organisationen for International Civil Luftfart (ICAO) og de fælles luftfartsmyndigheder indtil den 30. juni 2009, og til eksisterende lovgivning vedrørende særlige nationale forhold. (12) Agenturet udarbejdede et udkast til gennemførelsesbestemmelser og forelagde disse for Kommissionen i form af udtalelser i overensstemmelse med artikel 19, stk. 1, i forordning (EF) nr. 216/2008. (13) Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 65 i forordning (EF) nr. 216/2008 — ud fra følgende betragtninger: VEDTAGET DENNE FORORDNING:







Artikel 1

Genstand

Ved denne forordning fastsættes nærmere bestemmelser for:

1) forskellige rettigheder til brug i forbindelse med pilotcertifikater, betingelserne for udstedelse, vedligeholdelse, ændring, begrænsning, suspension eller tilbagekaldelse af certifikater, certifikatindehavernes rettigheder og ansvar, betingelserne for konvertering af eksisterende nationale pilotcertifikater og nationale flymekanikercertifikater til pilotcertifikater samt betingelserne for accept af certifikater fra tredjelande

2) certificering af personer med ansvar for at udføre flyvetræning eller flyvesimulatortræning og for at bedømme piloters færdigheder

3) forskellige helbredsgodkendelser til piloter, betingelserne for udstedelse, vedligeholdelse, ændring, begrænsning, suspension eller tilbagekaldelse af helbredsgodkendelser, helbredsgodkendelsesindehavernes rettigheder og ansvar samt betingelserne for konvertering af eksisterende nationale helbredsgodkendelser til alment anerkendte helbredsgodkendelser

4) certificeringen af flyvelæger og de betingelser, hvorunder alment praktiserende læger kan fungere som flyvelæger

5) den jævnlige flyvemedicinske vurdering af kabinebesætningsmedlemmer samt kvalifikationerne for de personer, der er ansvarlige for denne undersøgelse.

▼M1

6) betingelserne for udstedelse, vedligeholdelse, ændring, begrænsning, suspension eller tilbagekaldelse af kabinepersonalecertifikater samt kabinepersonalecertifikatindehavernes rettigheder og ansvar

7) betingelserne for udstedelse, vedligeholdelse, ændring, begrænsning, suspension eller tilbagekaldelse af certifikater til organisationer, der træner piloter, og til flyvemedicinske centre, der medvirker til kvalificering og flyvemedicinsk vurdering af flybesætningsmedlemmer inden for civil luftfart

8) kravene om certificering af flyvesimulatortræningsanordninger og kravene til organisationer, der betjener og anvender disse anordninger

9) kravene til administrations- og forvaltningssystemet skal opfyldes af medlemsstaterne, agenturet og organisationerne i henhold til de i nr. 1) til 8) nævnte bestemmelser.

▼B

Artikel 2

Definitioner

I denne forordning forstås ved:

1) »del-FCL-certifikat« : et flyvebesætningscertifikat, der opfylder kravene i bilag I

2) »JAR« : fælles luftfartskrav, som er vedtaget af de fælles luftfartsmyndigheder, i udgaven af 30. juni 2009

3) »pilotcertifikat til lette luftfartøjer (LAPL)« : certifikat til piloter, der udfører fritidsflyvning, som nævnt i artikel 7 i forordning (EF) nr. 216/2008

4) »certifikat, som er omfattet af JAR« : pilotcertifikat med tilhørende rettigheder, beviser, godkendelser og/eller kvalifikationer, der er udstedt eller anerkendt i overensstemmelse med den nationale lovgivning, som afspejler de fælles luftfartskrav, og procedurer af en medlemsstat, som har implementeret de relevante fælles luftfartskrav, og som er blevet anbefalet til gensidig anerkendelse inden for det fælles luftfartsmyndighedssystem i relation til sådanne fælles luftfartskrav

5) »certifikat, som ikke er omfattet af JAR« : pilotcertifikat udstedt eller anerkendt af en medlemsstat i overensstemmelse med national lovgivning, men som ikke er blevet anbefalet til gensidig anerkendelse i relation til de relevante fælles luftfartskrav

6) »godskrivning« : anerkendelse af tidligere erfaring eller kvalifikationer

7) »godskrivningsrapport« : en rapport, der danner grundlag for, at tidligere erfaring eller kvalifikationer kan anerkendes

8) »konverteringsrapport« : en rapport, der danner grundlag for, at et certifikat kan konverteres til et del-FCL-certifikat

9) »piloters helbredsgodkendelse og flyvelægecertifikat, som er omfattet af JAR« : et bevis, der er udstedt eller anerkendt i overensstemmelse med den nationale lovgivning, som afspejler de fælles luftfartskrav, og procedurer af en medlemsstat, som har implementeret de relevante fælles luftfartskrav, og som er blevet anbefalet til gensidig anerkendelse inden for det fælles luftfartsmyndighedssystem i relation til sådanne fælles luftfartskrav

10) »piloters helbredsgodkendelse og flyvelægecertifikat, som ikke er omfattet af JAR« : pilotcertifikat udstedt eller anerkendt af en medlemsstat i overensstemmelse med national lovgivning, men som ikke er blevet anbefalet til gensidig anerkendelse i relation til de relevante fælles luftfartskrav.

▼M1

11) »kabinebesætningsmedlem« : et behørigt kvalificeret besætningsmedlem, som ikke er et cockpitbesætningsmedlem eller en tekniker, og som er udpeget af et luftfartsforetagende til at udføre opgaver i forbindelse med passagerers sikkerhed og flyvning under operationer

12) »flybesætning« : cockpitbesætning og kabinebesætning

13) »certifikat, godkendelse eller organisation, som er omfattet af JAR« : et bevis eller en godkendelse, der er udstedt eller anerkendt, eller en organisation, der er certificeret, godkendt, registreret eller anerkendt, i overensstemmelse med den nationale lovgivning, som afspejler de fælles luftfartskrav, og procedurer, af en medlemsstat, som har gennemført de relevante fælles luftfartskrav, og som er blevet anbefalet til gensidig anerkendelse inden for det fælles luftfartsmyndighedssystem i relation til sådanne fælles luftfartskrav.

▼B

Artikel 3

Pilot- og helbredscertificering

Med forbehold af artikel 7 skal piloter, der opererer de i artikel 4, stk. 1, litra b) og c), og artikel 4, stk. 5, i forordning (EF) nr. 216/2008 omhandlede luftfartøjer, opfylde de tekniske krav og administrative procedurer, der er fastsat i bilag I og IV til nærværende forordning.

Artikel 4

Eksisterende nationale pilotcertifikater

1. Certifikater, som er omfattet af JAR, og som er udstedt eller anerkendt af en medlemsstat før ►M1 denne forordning finder anvendelse ◄ , skal anses for at være udstedt i overensstemmelse med denne forordning. Medlemsstaterne skal senest den ►M1 8. april 2018 ◄ ombytte disse certifikater med beviser i det format, der er fastsat i del-ARA.

2. Certifikater, som ikke er omfattet af JAR, herunder eventuelle tilhørende rettigheder, beviser, godkendelser og/eller kvalifikationer, der er udstedt eller anerkendt af en medlemsstat, før nærværende forordning finder anvendelse, skal konverteres til del-FCL-certifikater af den medlemsstat, der udstedte certifikatet.

3. Certifikater, som ikke er omfattet af JAR, skal konverteres til del-FCL-certifikater og tilhørende rettigheder eller beviser i overensstemmelse med:

a) bestemmelserne i bilag II, eller

b) de elementer, der er fastlagt i konverteringsrapporten.

4. Konverteringsrapporten skal:

a) udarbejdes af den medlemsstat, der udstedte pilotcertifikatet, i samråd med Det Europæiske Luftfartssikkerhedsagentur (i det følgende benævnt »agenturet«)

b) beskrive de nationale krav, som danner grundlag for udstedelsen af pilotcertifikaterne

c) beskrive omfanget af de beføjelser, piloterne fik tildelt

d) angive, hvilke krav i bilag I der godskrives

e) angive eventuelle begrænsninger, der vil skulle anføres på del-FCL-certifikater, og eventuelle krav, som piloten skal opfylde med henblik på at ophæve disse begrænsninger

5. Konverteringsrapporten skal indeholde kopier af alle dokumenter, der er nødvendige som dokumentation for de elementer, der er omhandlet i stk. 4, litra a) til e), herunder kopier af de relevante nationale krav og procedurer. Ved udarbejdelsen af konverteringsrapporten skal medlemsstaterne bestræbe sig på så vidt muligt at lade piloter bevare det aktuelle omfang af deres aktiviteter.

6. Uanset stk. 1 og 3 skal indehavere af beviser som klasserettighedsinstruktører eller -eksaminatorer, som har beføjelser til højtydende komplekse flyvemaskiner med én pilot, have disse rettigheder konverteret til et bevis for typerettighedsinstruktører eller -eksaminatorer for flyvemaskiner med én pilot.

7. En medlemsstat kan give flyveelever tilladelse til at udøve begrænsede beføjelser uden tilsyn, før denne opfylder alle de krav, der er nødvendige for at få udstedt et LAPL, under følgende omstændigheder:

a) Beføjelserne skal være begrænset til medlemsstatens nationale område eller en del heraf.

b) Beføjelserne skal være begrænset til et afgrænset geografisk område og til enmotorede flyvemaskiner med stempelmotor med en maksimal startmasse på ikke over 2 000 kg, og de må ikke omfatte befordring af passagerer.

c) Disse tilladelser skal udstedes på grundlag af en individuel sikkerhedsrisikovurdering, som foretages af en instruktør efter en konceptuel sikkerhedsrisikovurdering, der foretages af medlemsstaten.

d) Medlemsstaten skal hvert tredje år forelægge Kommissionen og agenturet periodiske rapporter.

Artikel 5

Eksisterende nationale helbredsgodkendelser til piloter og flyvelægecertifikater

1. Piloters helbredsgodkendelser og flyvelægecertifikater, som er omfattet af JAR, og som er udstedt eller anerkendt af en medlemsstat, før denne forordning finder anvendelse, skal anses for at være udstedt i overensstemmelse med denne forordning.

2. Medlemsstaterne skal senest den 8. april 2017 ombytte helbredsgodkendelser til piloter og flyvelægecertifikater med dokumenter i det format, der er fastsat i del-ARA.

3. Piloters helbredsgodkendelser og flyvelægecertifikater, som ikke er omfattet af JAR, og som er udstedt af en medlemsstat, før denne forordning finder anvendelse, skal fortsat være gældende indtil datoen for deres næste forlængelse, dog senest til den 8. april 2017.

4. Forlængelsen af de beviser, der er nævnt stk. 1 og 2, skal overholde bestemmelserne i bilag IV.

Artikel 6

Konvertering af prøveflyvningskvalifikationer

1. Piloter, der forud for denne forordnings anvendelse udførte kategori 1- og 2-prøveflyvninger som defineret i bilaget til Kommissionens forordning (EF) nr. 1702/2003 ( 3 ) eller instruerede prøveflyvningspiloter, skal have deres prøveflyvningskvalifikationer konverteret til prøveflyvningsrettigheder i henhold til bilag I til denne forordning og, hvor det er relevant, beviser som instruktør i prøveflyvning af den medlemsstat, der udstedte de nationale prøveflyvningskvalifikationer.

2. Denne konvertering skal udføres i henhold til de elementer, der er fastlagt i en konverteringsrapport, som opfylder kravene i artikel 4, stk. 4 og 5.

Artikel 7

Eksisterende nationale flymekanikercertifikater

1. Med henblik på at konvertere flymekanikercertifikater, der er udstedt i overensstemmelse med Chicago-konventionens bilag 1, til del-FCL-certifikater skal indehaverne indgive en ansøgning til den medlemsstat, der udstedte certifikaterne.

2. Flymekanikercertifikater skal konverteres i henhold til en konverteringsrapport, som opfylder kravene i artikel 4, stk. 4 og 5.

3. Ved ansøgning om et pilotcertifikat til rutefly (ATPL) for flyvemaskiner skal bestemmelserne om godskrivning i FCL.510.A, litra c), nr. 2), i bilag I opfyldes.

Artikel 8

Betingelser for accept af certifikater fra tredjelande

1. Med forbehold af artikel 12 i forordning (EF) nr. 216/2008 kan medlemsstater, i tilfælde af at der ikke er indgået aftaler mellem Unionen og et tredjeland om pilotcertificering, acceptere tredjelandscertifikater, herunder tilhørende helbredsgodkendelser, der er udstedt af eller på vegne af tredjelande, i overensstemmelse med bestemmelserne i denne forordnings bilag III.

2. Ansøgere til del-FCL-certifikater, som allerede som minimum har et tilsvarende certifikat udstedt i overensstemmelse med Chicago-konventionens bilag 1 af et tredjeland, skal opfylde alle kravene i bilag I til denne forordning, dog således at kravene om kursets varighed, antal timer og specifikke træningstimer kan reduceres.

3. Den medlemsstat, som piloten indgiver sin ansøgning til, bestemmer, hvor meget der godskrives, på grundlag af en henstilling fra en godkendt træningsorganisation.

4. Indehavere af et ATPL udstedt af eller på vegne af et tredjeland i overensstemmelse med Chicago-konventionens bilag 1, som opfylder kravene til erfaring i forbindelse med udstedelse af et ATPL i den relevante luftfartøjskategori fastsat i subpart F i bilag I til denne forordning, kan få dette godskrevet fuldt ud i forhold til kravene om gennemførelse af et træningskursus før teoriprøverne og den praktiske prøve, forudsat at tredjelandscertifikatet indeholder en gyldig typerettighed til det luftfartøj, der skal anvendes i den praktiske ATPL-prøve.

5. Typerettigheder til flyvemaskine eller helikopter kan udstedes til indehavere af del-FCL-certifikater, som opfylder kravene til udstedelse af sådanne rettigheder som fastlagt af tredjelandet. Sådanne rettigheder vil være begrænset til luftfartøjer, der er indregistreret i det pågældende tredjeland. Denne begrænsning kan ophæves, når piloten opfylder kravene i punkt C.1 i bilag III.

Artikel 9

Godskrivning for træning, der er påbegyndt før denne forordnings anvendelse

1. Med henblik på udstedelsen af del-FCL-certifikater i henhold til bilag I skal træning, der er påbegyndt forud for denne forordnings anvendelse i henhold til de fælles luftfartsmyndigheders krav og procedurer og under tilsyn af en medlemsstat, som er blevet anbefalet til gensidig anerkendelse inden for det fælles luftfartsmyndighedssystem i relation til de relevante fælles luftfartskrav, godskrives fuldt ud, forudsat at træning og prøve er afsluttet senest den 8. april 2016.

2. Træning, der er påbegyndt forud for denne forordnings anvendelse i henhold til Chicago-konventionens bilag 1, skal godskrives med henblik på udstedelsen af del-FCL-certifikater på grundlag af en godskrivningsrapport udarbejdet af medlemsstaten i samråd med agenturet.

3. Godskrivningsrapporten skal beskrive træningens omfang, angive, hvilke krav i del-FCL-certifikatet der godskrives, og, hvor det er relevant, hvilke krav ansøgerne skal opfylde for at få udstedt del-FCL-certifikater. Den skal indeholde kopier af alle de dokumenter, der er nødvendige som dokumentation for omfanget af træningen, samt af de nationale regler og procedurer, som træningen blev påbegyndt på grundlag af.

▼M2

Artikel 9a

Typerettighedstræning og data om operationel egnethed

1. Når der bilagene til denne forordning henvises til data om operationel egnethed, der er fastsat i overensstemmelse med forordning (EU) nr. 748/2012, og der ikke foreligger data for den relevante type luftfartøj, skal ansøgeren om et typerettighedstræningskursus alene opfylde bestemmelserne i bilagene til forordning (EU) nr. 1178/2011.

2. Typerettighedstræningskurser, der er godkendt før godkendelsen af mindstepensum for piloters typerettighedstræning i data om operationel egnethed for den relevante luftfartøjstype i overensstemmelse med forordning (EU) nr. 748/2012, skal omfatte de obligatoriske træningselementer senest den 18. december 2017 eller to år efter godkendelsen af data om operationel egnethed, alt efter hvad der falder senest.

▼B

Artikel 10

Godskrivning for pilotcertifikater, der er erhvervet under militærtjeneste

1. Indehavere af militære flyvebesætningscertifikater skal indgive en ansøgning til den medlemsstat, de gjorde tjeneste i, for at få udstedt del-FCL-certifikater.

2. Den viden, erfaring og de kompetencer, der blev erhvervet under militærtjeneste, skal godskrives med hensyn til de relevante krav i bilag I i overensstemmelse med elementerne i en godskrivningsrapport udarbejdet af medlemsstaten i samråd med agenturet.

3. Godskrivningsrapporten skal:

a) beskrive de nationale krav, som de militære certifikater, rettigheder, beviser, godkendelser og/eller kvalifikationer blev udstedt på grundlag af

b) beskrive omfanget af de beføjelser, piloterne fik tildelt

c) angive, hvilke krav i bilag I der godskrives

d) angive eventuelle begrænsninger, der vil skulle anføres på del-FCL-certifikater, og eventuelle krav, som piloterne skal opfylde for at få ophævet disse begrænsninger

e) indeholde kopier af alle de dokumenter, der er nødvendige som dokumentation for ovenstående elementer, herunder kopier af de relevante nationale krav og procedurer.

▼M1

Artikel 10a

Organisationer, der træner piloter

1. Organisationer, der træner piloter, skal opfylde de tekniske krav og administrative procedurer, der er fastsat i bilag VI og VII, og skal certificeres.

2. Organisationer, der træner piloter, og som er i besiddelse af certifikater, som er omfattet af JAR, eller som er anerkendt af en medlemsstat, inden denne forordning finder anvendelse, skal anses for at være i besiddelse af et bevis, der er udstedt i overensstemmelse med denne forordning.

I sådanne tilfælde skal disse organisationers rettigheder være begrænset til de rettigheder, der er indeholdt i godkendelsen, som er udstedt af medlemsstaten.

Uanset artikel 2 skal organisationer, der træner piloter, tilpasse deres styringssystem, træningsprogrammer, procedurer og manualer, så disse senest den 8. april 2014 er i overensstemmelse med bilag VII.

3. Træningsorganisationer, der er omfattet af JAR, og som er registreret i en medlemsstat, inden denne forordning finder anvendelse, skal have lov til at levere træning i forbindelse med et privatpilotcertifikat (PPL), der er omfattet af JAR.

4. Medlemsstaterne skal senest den 8. april 2017 ombytte de certifikater, der er nævnt i stk. 2, første afsnit, med certifikater i det format, der er fastsat i bilag VI.

Artikel 10b

Flyvesimulatortræningsanordninger

1. Flyvesimulatortræningsanordninger (FSTD'er), som anvendes til træning, prøvning og kontrol af piloter, skal, med undtagelse af træningsanordninger til prøveflyvning, overholde de tekniske krav og administrative procedurer, der er fastsat i bilag VI og VII, og skal være godkendte.

2. FSTD-kvalifikationsbeviser, som er omfattet af JAR, og som er udstedt eller anerkendt af en medlemsstat, før denne forordning finder anvendelse, skal anses for at være udstedt i overensstemmelse med denne forordning.

3. Medlemsstaterne ombytter senest den 8. april 2017 de certifikater, der er nævnt i stk. 2, med godkendelsescertifikater i det format, der er fastsat i bilag VI.

Artikel 10c

Flyvemedicinske centre

1. Flyvemedicinske centre skal overholde de tekniske krav og administrative procedurer, der er fastsat i bilag VI og VII, og skal certificeres.

2. Godkendelser af flyvemedicinske centre, som er omfattet af JAR, og som er udstedt eller anerkendt af en medlemsstat, før denne forordning finder anvendelse, skal anses for at være udstedt i overensstemmelse med denne forordning.

Flyvemedicinske centre skal tilpasse deres forvaltningssystem, træningsprogrammer, procedurer og manualer, så de senest den 8. april 2014 er i overensstemmelse med bilag VII.

3. Medlemsstaterne ombytter senest den 8. april 2017 de godkendelser af flyvemedicinske centre, der er nævnt i stk. 2, første afsnit, med beviser i det format, der er fastsat i bilag VI.

▼B

Artikel 11

Kabinebesætningens helbredsmæssige egnethed

1. Kabinebesætningsmedlemmer, som er involveret i operation af de i artikel 4, stk. 1, litra b) og c), i forordning (EF) nr. 216/2008 omhandlede luftfartøjer, skal opfylde de tekniske krav og administrative procedurer, der er fastsat i bilag IV.

2. De lægeundersøgelser eller lægelige vurderinger af kabinebesætningsmedlemmer, som er udført i overensstemmelse med Rådets forordning (EØF) nr. 3922/91 ( 4 ), og som stadig er gyldige den dag, hvorfra denne forordning finder anvendelse, skal anses for at være gyldige ifølge denne forordning indtil det første af følgende tidspunkter:

a) udløbet af gyldighedsperioden som fastsat af den kompetente myndighed i overensstemmelse med forordning (EØF) nr. 3922/91 eller

b) udløbet af gyldighedsperioden som fastsat i MED.C.005 i bilag IV.

Gyldighedsperioden skal regnes fra datoen for den seneste lægeundersøgelse eller lægelige vurdering.

Efter gyldighedsperiodens udløb foretages eventuelle efterfølgende flyvemedicinske vurderinger i henhold til bilag IV.

▼M1

Artikel 11a

Kabinepersonalets kvalifikationer og tilhørende beviser

1. Kabinebesætningsmedlemmer, som er involveret i erhvervsmæssig operation af de i artikel 4, stk. 1, litra b) og c), i forordning (EF) nr. 216/2008 omhandlede luftfartøjer, skal være kvalificerede og skal være i besiddelse af de tilhørende beviser i overensstemmelse med de tekniske krav og administrative procedurer, der er fastsat i bilag V og VI.

2. Kabinebesætningsmedlemmer, der, før denne forordning finder anvendelse, er i besiddelse af et bevis for sikkerhedstræning, som er udstedt i overensstemmelse med forordning (EØF) nr. 3922/91 (»EU-OPS«):

a) anses for at overholde denne forordning, hvis de opfylder EU-OPS-kravene om træning, kontrol og nylig erfaring, eller

b) hvis de ikke opfylder EU-OPS-kravene om træning, kontrol og nylig erfaring, skal de gennemføre al påkrævet træning og kontrol, før de kan anses for at overholde denne forordning, eller

c) hvis de ikke har medvirket ved erhvervsmæssige operationer med fly i mere end fem år, skal de gennemføre det grundlæggende træningskursus og bestå den tilhørende prøve som krævet i bilag V, før de kan anses for at overholde denne forordning.

3. Sikkerhedstræningsbeviserne, der er udstedt i henhold til EU-OPS, ombyttes senest den 8. april 2017 med kabinepersonalecertifikater i det format, der er fastsat i bilag VI.

4. Kabinebesætningsmedlemmer, der medvirker ved erhvervsmæssige operationer af helikoptere på datoen for denne forordnings anvendelse:

a) anses for at overholde kravene i bilag V om grundlæggende træning, hvis de opfylder bestemmelserne om træning, kontrol og nylig erfaring i de fælles luftfartskrav (JAR) for erhvervsmæssig lufttransport med helikopter, eller

b) hvis de ikke overholder bestemmelserne om træning, kontrol og nylig erfaring i de fælles luftfartskrav (JAR) for erhvervsmæssig lufttransport med helikopter, skal de gennemføre al relevant træning og kontrol, som er påkrævet for at arbejde ombord på helikoptere), undtagen det grundlæggende træningskursus, før de kan anses for at overholde denne forordning, eller

c) hvis de ikke har medvirket ved erhvervsmæssige operationer med helikoptere i mere end fem år, skal de gennemføre det grundlæggende træningskursus og bestå den tilhørende prøve som krævet i bilag V, før de kan anses for at overholde denne forordning.

5. Med forbehold af artikel 2 skal kabinepersonalecertifikater i det format, der er fastsat i bilag VI, udstedes til alle kabinebesætningsmedlemmer ved erhvervsmæssige operationer med helikopter senest den 8. april 2013.

Artikel 11b

Tilsynskapacitet

1. Den enkelte medlemsstat skal udpege en eller flere enheder som kompetent myndighed inden for den pågældende medlemsstat med de nødvendige beføjelser og tildelte ansvarsområder til certificering af og tilsyn med personer og organisationer omfattet af forordning (EF) nr. 216/2008 og dens gennemførelsesbestemmelser.

2. Hvis en medlemsstat udpeger mere end én enhed som kompetent myndighed,

a) skal kompetenceområderne for hver kompetent myndighed være klart defineret med hensyn til ansvar og geografisk begrænsning

b) skal der etableres koordinering mellem disse enheder for at sikre effektivt tilsyn med alle organisationer og personer omfattet af forordning (EF) nr. 216/2008 og dens gennemførelsesbestemmelser inden for deres respektive kompetenceområder.

3. Medlemsstaterne sikrer, at de(n) kompetente myndighed(er) har den nødvendige kapacitet til at sikre tilsyn med alle personer og organisationer, der er dækket af deres tilsynsprogram, herunder tilstrækkelige ressourcer til at opfylde kravene i denne forordning.

4. Medlemsstaterne sikrer, at den kompetente myndigheds personale ikke udøver tilsynsaktiviteter, når der er beviser for, at dette direkte eller indirekte kan resultere i en interessekonflikt, især når det drejer sig om en familiemæssig eller økonomisk interesse.

5. Personale, der er bemyndiget af den kompetente myndighed til at udføre certificering og/eller tilsynsopgaver, bemyndiges som minimum til at udføre følgende opgaver:

a) undersøge optegnelser, data, procedurer og alt andet materiale, som har betydning for udførelsen af certificeringen og/eller tilsynsopgaven

b) tage kopier af sådanne optegnelser, data, procedurer og andet materiale i deres helhed eller dele deraf

c) anmode om en mundtlig forklaring på stedet

d) bese relevante lokaler, operationslokaliteter og transportmidler

e) udføre revisioner, undersøgelser, vurderinger, inspektioner, herunder rampeinspektioner og uanmeldte inspektioner, samt

f) eventuelt træffe eller indlede håndhævelsesforanstaltninger.

6. Opgaverne i stk. 5 udføres i overensstemmelse med lovbestemmelserne i den relevante medlemsstat.

Artikel 11c

Overgangsforanstaltninger

Med hensyn til organisationer, for hvilke agenturet er den kompetente myndighed i henhold til artikel 21, stk. 1, litra b), i forordning (EF) nr. 216/2008:

a) overfører medlemsstaterne senest den 8. april 2013 alle fortegnelser til agenturet i forbindelse med tilsynet med sådanne organisationer

b) færdiggøres certificeringsprocesser, der er indledt inden den 8. april 2012 af en medlemsstat, af den pågældende medlemsstat under koordinering med agenturet. Agenturet påtager sig hele ansvaret som kompetent myndighed med hensyn til sådanne organisationer efter den pågældende medlemsstats udstedelse af beviset.

▼B

Artikel 12

Ikrafttræden og anvendelse

1. Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 8. april 2012.

▼M1

1b. Uanset stk. 1 kan medlemsstaterne beslutte ikke at anvende bestemmelserne i bilag I til IV før den 8. april 2013.

▼B

2. Uanset stk. 1 kan medlemsstaterne beslutte ikke at anvende følgende bestemmelser i bilag I før den 8. april 2015:

a) bestemmelserne vedrørende pilotcertifikater til VTOL-luftfartøjer, luftskibe, balloner og svæveflyvemaskiner

b) bestemmelserne i subpart B

c) bestemmelserne i FCL.800, FCL.805, FCL.815 og FCL.820

d) bestemmelserne i sektion 8 i subpart J for helikoptere

e) bestemmelserne i sektion 10 og 11 til subpart J.

3. Uanset stk. 1 kan medlemsstaterne beslutte, at de indtil den 8. april 2014 ikke konverterer flyvemaskine- og helikoptercertifikater, som ikke er omfattet af JAR, og som de har udstedt.

4. Uanset stk. 1 kan medlemsstaterne beslutte, at de indtil den 8. april 2014 ikke anvender denne forordnings bestemmelser på piloter, som er indehavere af et certifikat og tilhørende helbredsgodkendelse udstedt af et tredjeland, og som er involveret i ikke-erhvervsmæssig operation af de i artikel 4, stk. 1, litra b) eller c), i forordning (EF) nr. 216/2008, omhandlede luftfartøjer.

5. Uanset stk. 1 kan medlemsstaterne beslutte, at de indtil den 8. april 2015 ikke anvender bestemmelserne i sektion 3 i subpart B til bilag IV.

6. Uanset stk. 1 kan medlemsstaterne vælge ikke at anvende bestemmelserne i subpart C i bilag IV før den 8. april 2014.

7. Når en medlemsstat anvender bestemmelserne i ►M1 stk. 1b til 6 ◄ , skal den underrette Kommissionen og agenturet herom. Denne underretning skal beskrive årsagerne til denne undtagelse og et gennemførelsesprogram med en tids- og handlingsplan.

Denne forordning er bindende i alle enkeltheder og gælder umiddelbart i hver medlemsstat.









BILAG I

[DEL-FCL]

SUBPART A

GENERELLE KRAV

FCL.001 Kompetent myndighed

I denne del forstås ved kompetent myndighed en myndighed, der er udpeget af medlemsstaten, og til hvem en person indgiver sin ansøgning om udstedelse af pilotcertifikater eller tilhørende rettigheder eller beviser.

FCL.005 Anvendelsesområde

Denne del indeholder kravene for udstedelse af pilotcertifikater og tilhørende rettigheder og beviser samt betingelserne for deres gyldighed og anvendelse.

FCL.010 Definitioner

I denne del forstås ved:

»kunstflyvning« : en bevidst manøvre, der omfatter en brat ændring af et luftfartøjs flyvestilling, en unormal flyvestilling eller unormal ændring af hastigheden, som ikke er nødvendig ved en normal flyvning eller ved instruktion i forbindelse med certifikater eller rettigheder ud over rettigheden til kunstflyvning

»flyvemaskine« : et kraftdrevet luftfartøj med faste vinger, som er tungere end luft, og som under flyvning bæres oppe af luftens dynamiske reaktion mod dets vinger

»flyvemaskine, som skal føres med en andenpilot« : en type flyvemaskine, som skal føres med en andenpilot, som angivet i flyvehåndbogen eller i driftstilladelsen

»luftfartøj« : enhver maskine, der i atmosfæren kan oppebæres af andre af luftens reaktioner end luftens reaktioner mod jordoverfladen

»luftmandskab« : en konsekvent udvisning af god dømmekraft og veludbygget viden, færdigheder og holdninger til at opfylde flyvemålene

»luftskib« : et kraftdrevet luftfartøj, som er lettere end luft, med undtagelse af varmluftskibe, som i denne del er omfattet af definitionen af ballon

»ballon« : et luftfartøj, der er lettere end luft, som ikke er motordrevet, og som bæres oppe ved hjælp af enten gas eller en luftbåren brænder. I denne del betragtes et varmluftskib også som en ballon, selv om det er motordrevet

»BITD (grundlæggende instrumenttræningsanordning)« : jordbaseret træningsanordning, som repræsenterer en flyveelevs plads i et luftfartøj i en flyvemaskineklasse. BITD'en kan anvende skærmbaserede instrumentpaneler og fjederbelastede styreanordninger, der tilsammen udgør en træningsplatform for som minimum de proceduremæssige aspekter af instrumentflyvning

»luftfartøjskategori« : en kategorisering af luftfartøjer i henhold til fastsatte grundlæggende karakteristika, f.eks. flyvemaskine, VTOL-luftfartøj, helikopter, luftskib, svævefly, fri ballon

»flyvemaskineklasse« : en kategorisering af flyvemaskiner med én pilot, som ikke kræver en typerettighed

»ballonklasse« : en kategorisering af balloner, der tager højde for de opdriftsmetoder, der bruges til at bære dem oppe

»erhvervsmæssig lufttransport« : befordring af passagerer, gods eller post mod betaling af vederlag eller leje

»kompetence« : en kombination af færdigheder, viden og holdninger, der kræves for at udføre en opgave til den foreskrevne standard

»kompetenceelement« : en handling, som udgør en opgave, der har en udløsende begivenhed og en afsluttende begivenhed, der klart afgrænser den, samt et observerbart resultat

»kompetenceenhed« : en særskilt funktion, som består af en række kompetenceelementer

»andenpilot« : en pilot, som ikke fungerer som luftfartøjschef, på et luftfartøj, hvor der kræves mere end én pilot, med undtagelse af en pilot, der kun befinder sig på luftfartøjet for at modtage flyveinstruktion i forbindelse med et certifikat eller en rettighed

»rundflyvning« : en flyvning mellem et startsted og et ankomststed via en på forhånd planlagt rute under anvendelse af standardnavigationsprocedurer

»andenpilot til afløsning ved marchhøjde« : en pilot, som overtager andenpilotens opgaver ved manøvreorganerne under flyvning ved marchhøjde i operationer med flere piloter over FL 200

»instruktionstid med dobbeltstyring« : flyvetid eller instrumenttid på jorden, hvor en person modtager flyveinstruktion fra en behørigt autoriseret instruktør

»fejl« : en handling eller undladelse fra flyvebesætningens side, som fører til afvigelser fra organisatoriske eller flyveintentioner eller –forventninger

»fejlstyring« : den proces, der omfatter sporing og håndtering af fejl med modforanstaltninger, som reducerer eller fjerner konsekvenserne af fejl og reducerer sandsynligheden for fejl eller uønskede luftfartøjstilstande

»FFS« (Full Flight Simulator) : en kopi i naturlig størrelse af cockpittet i et luftfartøj af bestemt type eller fabrikat, model og serie, omfattende den nødvendige sammenkobling af udstyr og computerprogrammer for at repræsentere det pågældende luftfartøjs funktioner under operation på jorden og i luften og omfattende et visuelt system, der giver et billede af udsyn fra cockpittet, samt et system, der ved bevægelse af simulatoren illuderer de forskellige kræfters påvirkning af luftfartøjet

»flyvetid« :

for flyvemaskiner, motorsvæveflyvemaskiner til rejsebrug og VTOL-luftfartøjer er flyvetid den samlede tid fra det øjeblik, et luftfartøj ved egen kraft sætter sig i bevægelse for at starte, til det øjeblik, det er i ro efter afsluttet flyvning

for helikoptere er flyvetid den samlede tid fra det øjeblik, en helikopters rotorblade begynder at dreje, indtil motoren er slukket, og rotorbladene er standset efter afsluttet flyvning

for luftskibe er flyvetid den samlede tid fra det øjeblik, et luftskib frigøres fra masten for at starte, til det øjeblik, det er i ro efter afsluttet flyvning og er fastgjort til masten

for svæveflyvemaskiner er flyvetid den samlede tid fra det øjeblik, svæveflyvemaskinen starter træk på jorden for at starte, til det øjeblik, det er i ro efter afsluttet flyvning

for balloner er flyvetid den samlede tid fra det øjeblik, kurven letter fra jorden for at starte, til det øjeblik, den er i ro efter afsluttet flyvning

»flyvetid i henhold til instrumentflyvereglerne« (IFR) : al den flyvetid, hvor luftfartøjet føres i henhold til instrumentflyvereglerne

»flyvetræningsanordning« (FTD) : en kopi i naturlig størrelse af en specifik luftfartøjstypes instrumenter, udstyr, paneler og manøvreorganer i et åbent eller lukket cockpit, omfattende den nødvendige sammenkobling af udstyr og computerprogrammer for at repræsentere luftfartøjet under operation på jorden og i luften i den udstrækning, systemerne er installeret i flyvetræningsanordningen. Der kræves ikke et system, der ved bevægelse af simulatoren illuderer de forskellige kræfters påvirkning af luftfartøjet, eller et visuelt system, med undtagelse af FTD-niveau 2 og 3 for helikoptere, hvor der kræves visuelle systemer

»flyve- og navigationsproceduretræner« (FNPT) : en træningsanordning, som repræsenterer cockpitmiljøet, omfattende den nødvendige sammenkobling af udstyr og computerprogrammer for at repræsentere en luftfartstøjstype eller -klasse i flyveoperationer i et sådant omfang, at systemerne synes at fungere som i et luftfartøj

»ballongruppe« : en kategorisering af balloner, hvor der tages højde for hylsterets størrelse eller kapacitet

»helikopter« : et luftfartøj, som er tungere end luft, og som under flyvning primært bæres oppe ved luftens virkning på en eller flere motordrevne rotorer, der drejer sig om i hovedsagen lodrette akser

»instrumentflyvetid« : den tid, hvor en pilot kontrollerer et luftfartøj under flyvning udelukkende med reference til instrumenter

»instrumenttid på jorden« : den tid, hvor en pilot modtager instruktion i simuleret instrumentflyvning i flyvesimulatortræningsanordninger (FSTD)

»instrumenttid« : instrumentflyvetid eller instrumenttid på jorden

»operation med flere piloter« :

for flyvemaskiner er operation med flere piloter en operation, der kræver mindst to piloter i et samarbejde mellem flere besætningsmedlemmer på flyvemaskiner med enten flere piloter eller én pilot

for helikoptere er operation med flere piloter en operation, der kræver mindst to piloter i et samarbejde mellem flere besætningsmedlemmer på helikoptere med flere piloter

»samarbejde mellem flere besætningsmedlemmer« (MCC) : en situation, hvor flyvebesætningen fungerer som et team af medlemmer, der samarbejder under luftfartøjschefens ledelse

»luftfartøj med flere piloter« :

for flyvemaskiner er luftfartøjer med flere piloter flyvemaskiner, der er certificeret til flyvning med mindst to piloter

for helikoptere, luftskibe og VTOL-luftfartøjer er luftfartøjer med flere piloter en type luftfartøj, som skal føres med en andenpilot i henhold til flyvehåndbogen eller driftstilladelsen eller andet tilsvarende dokument

»nat« : perioden mellem afslutningen på civilt aftentusmørke og begyndelsen på civilt morgentusmørke eller den periode mellem solnedgang og solopgang, som er foreskrevet af vedkommende myndighed som defineret af medlemsstaten

»andre træningsanordninger« (OTD) : andre træningsanordninger end flyvesimulatorer, flyvetræningsanordninger eller flyve- og navigationsproceduretrænere, som giver mulighed for træning, hvor det ikke er nødvendigt med et komplet cockpitmiljø

»præstationskriterier« : en enkel, evaluerende erklæring om kravene til kompetenceelementet og en beskrivelse af de kriterier, der anvendes til at bedømme, om det krævede præstationsniveau er opnået

»luftfartøjschef« (PIC) : den pilot, der er udpeget til at have ledelsen og ansvaret for sikkerheden under flyvningen

»luftfartøjschef under tilsyn« : en andenpilot, som under luftfartøjschefens tilsyn udfører luftfartøjschefens opgaver og funktioner

»VTOL-luftfartøj« : ethvert luftfartøj, som får vertikal opdrift og fremdrift/opdrift under flyvning fra rotorer med variabel geometri eller motorer/fremdriftssystemer, der er monteret på eller indeholdt i skroget eller vingerne

»motorsvæveflyvemaskine« : et luftfartøj, som er forsynet med en eller flere motorer, og som, hvis motorerne er ude af drift, har en svæveflyvemaskines egenskaber

»privat pilot« : en pilot, som har et certifikat, der forbyder denne at føre et luftfartøj mod betaling, med undtagelse af instruktions- eller prøveaktiviteter, som fastlagt i denne del

»duelighedsprøve« : demonstration af færdigheder med henblik på fornyelse eller forlængelse af rettigheder, herunder en sådan mundtlig prøve, som måtte være påkrævet

»fornyelse« (f.eks. af rettighed eller et bevis) : en administrativ handling, der foretages for at forny beføjelser tilknyttet en rettighed eller et bevis, som er udløbet, i en yderligere fastlagt periode, på betingelse af at visse fastlagte krav er opfyldt

»forlængelse« (f.eks. af rettighed eller et bevis) : en administrativ handling, der foretages inden for gyldighedsperioden for en rettighed eller et bevis, og som giver indehaveren ret til fortsat at udøve de beføjelser, der er tilknyttet rettigheden eller beviset i en yderligere fastlagt periode, på betingelse af at visse fastlagte krav er opfyldt

»rutesektor« : en flyvning, som omfatter start, afgang, flyvning ved marchhøjde i mindst 15 minutter, ankomst, anflyvning og landing

»svæveflyvemaskine« : et luftfartøj, som er tungere end luft, og som under flyvning bæres oppe af luftens dynamiske reaktioner mod de faste løfteflader, hvis frie flyvning ikke afhænger af en motor

»luftfartøj med én pilot« : et luftfartøj, som er certificeret til operation med én pilot

»praktisk prøve« : demonstration af færdigheder med henblik på udstedelse af et certifikat eller en rettighed, herunder en sådan mundtlig prøve, som måtte være påkrævet

»soloflyvetid« : flyvetid, hvor en flyveelev er alene i et luftfartøj

»luftfartøjschefelev« (SPIC) : en flyveelev, der fungerer som luftfartøjschef på en flyvning med instruktør, hvor instruktøren kun observerer flyveeleven og ikke påvirker eller kontrollerer luftfartøjets flyvning

»trussel« : hændelser eller fejl, som ligger uden for flyvebesætningens kontrol, øger den operationelle kompleksitet, og som skal håndteres for at opretholde sikkerhedsmargenen

»trusselsstyring« : den proces, der omfatter sporing og håndtering af trusler med modforanstaltninger, som reducerer eller fjerner konsekvenserne af trusler og reducerer sandsynligheden for fejl eller uønskede luftfartøjstilstande

»motorsvæveflyvemaskine til rejsebrug« (TMG) : en specifik klasse af motorsvæveflyvemaskine, som er udstyret med en integreret, ikke-indtrækkelig motor og ikke-indtrækkelig propel. Den skal kunne starte og stige ved egen kraft i henhold til flyvehåndbogen

»luftfartøjstype« : en kategorisering af luftfartøjer, der kræver en typerettighed, som fastlagt i dataene om operationel egnethed, der er fastsat i overensstemmelse med del-21, og som omfatter alle luftfartøjer med samme grundlæggende konstruktion, herunder alle ændringer dertil, med undtagelse af dem, der medfører en ændring af betjenings- eller flyveegenskaberne.

FCL.015 Ansøgning om og udstedelse af certifikater, rettigheder og beviser

a) En ansøgning om udstedelse, forlængelse og fornyelse af pilotcertifikater og de dertil knyttede rettigheder og beviser indsendes til den kompetente myndighed i den form og på den måde, som denne myndighed har foreskrevet. Ansøgningen skal ledsages af dokumentation for, at ansøgeren opfylder kravene til udstedelse, forlængelse og fornyelse af certifikatet eller beviset samt de dertil knyttede rettigheder eller påtegninger, som fastlagt i denne del og del-MED.

b) Enhver begrænsning eller udvidelse af de rettigheder, et certifikat, en rettighed eller et bevis giver, skal påtegnes certifikatet eller beviset af den kompetente myndighed.

c) En person må ikke på noget tidspunkt have mere end ét certifikat pr. luftfartøjskategori udstedt i overensstemmelse med denne del.

d) En ansøgning om udstedelse af et certifikat til en anden luftfartøjskategori eller udstedelse af yderligere rettigheder eller beviser samt en ændring, forlængelse eller fornyelse af sådanne certifikater, rettigheder eller beviser indsendes til den kompetente myndighed, som oprindeligt udstedte pilotcertifikatet, medmindre piloten har anmodet om ændring af den kompetente myndighed og overførsel af certifikatet og helbredsdokumentation til den myndighed.

FCL.020 Flyveelev

En flyveelev må ikke flyve alene, medmindre vedkommende er autoriseret hertil og overvåges af en flyveinstruktør.

Før flyveelevens første soloflyvning skal flyveeleven være fyldt mindst:

16 år for flyvemaskiner, helikoptere og luftskibe

14 år for svæveflyvemaskiner og balloner.

FCL.025 Teoriprøver for udstedelse af certifikater

a) Ansøgerens ansvar

1) Ansøgere skal tage alle prøver til et bestemt certifikat eller en rettighed under én medlemsstats ansvarsområde.

2) Ansøgere skal kun tage en prøve, hvis det anbefales af den godkendte træningsorganisation (ATO), som er ansvarlig for deres træning, når de har gennemført de relevante teorielementer i træningskurset på et tilfredsstillende niveau.

3) ATO's anbefaling er gyldig i 12 måneder. Hvis ansøgeren ikke har taget mindst én teoriprøve inden for denne periode, vurderes behovet for yderligere træning af ATO på grundlag af ansøgerens behov.

b) Beståkrav

1) En opgave vil være bestået, hvis ansøgeren opnår mindst 75 % af de point, der er tildelt den pågældende besvarelse. Der gives ikke strafpoint.

2) Medmindre andet er fastlagt i denne del, har en ansøger bestået den krævede teoriprøve for det relevante pilotcertifikat eller den relevante rettighed efter at have bestået alle de krævede eksamensopgaver inden for 18 måneder fra udgangen af den kalendermåned, hvor ansøgeren for første gang brugte et prøveforsøg.

3) Hvis en ansøger ikke har bestået en af eksamensopgaverne efter fire forsøg eller ikke har bestået alle opgaver efter enten seks forsøg eller inden for den periode, der er nævnt i stk. 2, skal denne besvare alle eksamensopgaverne igen.

Før en sådan omprøve skal ansøgeren have ekstra træning hos en ATO. Omfanget af den påkrævede træning skal fastlægges af ATO på grundlag af ansøgerens behov.

c) Gyldighedsperiode

1) Når ansøgeren har bestået teoriprøverne, vil dette være gyldigt: i) i en periode på 24 måneder for udstedelse af et pilotcertifikat til lette luftfartøjer, et privat pilotcertifikat, et pilotcertifikat til svæveflyvemaskiner eller et pilotcertifikat til balloner ii) i en periode på 36 måneder for udstedelse af et erhvervsmæssigt pilotcertifikat eller en instrumentrettighed (IR) iii) perioderne i nr. i) og ii) løber fra den dag, hvor piloten består teoriprøven i overensstemmelse med litra b), nr. 2).

2) Efter at en ATPL-teoriprøve er bestået, kan der udstedes et ATPL i en periode på syv år fra den seneste gyldighedsdato for: i) en IR indført i certifikatet eller ii) en helikopters typerettighed indført i certifikatet for helikoptere.

FCL.030 Praktisk prøve

a) Før en praktisk prøve for udstedelse af et certifikat, en rettighed eller et bevis tages, skal ansøgeren have bestået den krævede teoriprøve, undtagen i tilfælde af ansøgere, som gennemgår integreret flyvetræning. Under alle omstændigheder skal teoriundervisningen altid være gennemført, før de praktiske prøver tages.

b) Med undtagelse af udstedelse af et ATPL skal ansøgeren for at tage en praktisk prøve anbefales til prøven af den organisation/person, der er ansvarlig for træningen, når træningen er afsluttet. Træningsfortegnelserne skal fremlægges for eksaminatoren.

FCL.035 Godskrivning af flyvetid og teoretisk viden

a) Godskrivning af flyvetid

1) Medmindre andet er angivet i denne del, skal flyvetid for at blive godskrevet til et certifikat, en rettighed eller et bevis være fløjet i samme luftfartøjskategori som det ønskede certifikat eller den ønskede rettighed.

2) Luftfartøjschef eller luftfartøjschef under instruktion i) En ansøger til et certifikat, en rettighed eller et bevis får godskrevet al soloflyvetid, instruktionstid med dobbeltstyring og flyvetid som luftfartøjschef i den samlede flyvetid, der kræves for certifikatet, rettigheden eller beviset. ii) Når en person har bestået et integreret ATP-træningskursus, er denne berettiget til at få godskrevet op til 50 timers instrumenttid som luftfartøjschefelev i den flyvetid som luftfartøjschef, der kræves for ATPL-pilotcertifikater, erhvervsmæssige pilotcertifikater og type- eller klasserettigheder til flermotorede luftfartøjer. iii) Når en person har bestået et integreret CPL/IR-træningskursus, er denne berettiget til at få godskrevet op til 50 timers instrumenttid som luftfartøjschefelev i den flyvetid som luftfartøjschef, der kræves til erhvervsmæssige pilotcertifikater og type- eller klasserettigheder til flermotorede luftfartøjer.

3) Flyvetid som andenpilot. Medmindre andet er fastlagt i denne del, er indehaveren af et pilotcertifikat, når denne fungerer som andenpilot eller luftfartøjschef under tilsyn, berettiget til at få godskrevet al flyvetiden som andenpilot i forbindelse med den samlede flyvetid, der kræves for et pilotcertifikat i en højere kategori.

b) Godskrivning af teoretisk viden

1) En ansøger, som har bestået ATPL-teoriprøven, kan få dette godskrevet i forhold til de teoretiske krav til pilotcertifikatet til lette luftfartøjer, det private pilotcertifikat, det erhvervsmæssige pilotcertifikat og, bortset fra helikoptere, IR i samme luftfartøjskategori.

2) En ansøger, som har bestået teoriprøven for et erhvervsmæssigt pilotcertifikat, godskrives for de teoretiske krav for pilotcertifikatet til lette luftfartøjer eller et privat pilotcertifikat i samme luftfartøjskategori.

3) Indehaveren af en IR eller en ansøger, som har bestået instrumentteoriprøven for en luftfartøjskategori, godskrives fuldt ud i kravene for teoriundervisning og -prøve for en IR i en anden luftfartøjskategori.

4) Indehaveren af et pilotcertifikat får godskrivning i forhold til kravene om teoriundervisning og -prøve for et certifikat i en anden luftfartøjskategori i overensstemmelse med tillæg 1 til denne del.

Godskrivningen gælder også for ansøgere til et pilotcertifikat, som allerede har bestået teoriprøverne for udstedelse af det pågældende certifikat i en anden luftfartøjskategori, så længe det er inden for den gyldighedsperiode, der er fastlagt i FCL.025, litra c).

FCL.040 Udøvelse af beføjelser tilknyttet et certifikat

Udøvelse af de beføjelser, et certifikat giver, afhænger af gyldigheden af eventuelle rettigheder tilknyttet certifikatet, og helbredsgodkendelsen.

FCL.045 Forpligtelse til at bære og fremlægge dokumenter

a) Piloten skal altid medbringe et gyldigt certifikat og en gyldig helbredsgodkendelse, når piloten udøver de beføjelser, der er tilknyttet certifikatet.

b) Piloten skal ligeledes medbringe et personligt identifikationsdokument med foto.

c) En pilot eller en flyveelev skal straks fremlægge sin logbog på anmodning fra en autoriseret repræsentant for en kompetent myndighed.

d) En flyveelev skal på alle solorundflyvninger medbringe dokumentation for den autorisation, der kræves i FCL.020, litra a).

FCL.050 Registrering af flyvetid

Piloten skal føre pålidelige fortegnelser over oplysninger om alle foretagne flyvninger i en form og på en måde, som den kompetente myndighed foreskriver.

FCL.055 Sprogfærdigheder

a) Generelt. Flyvemaskine-, helikopter-, VTOL-luftfartøjs- og luftskibspiloter, der skal bruge radiotelefonen, må ikke udøve beføjelser tilknyttet deres certifikater og rettigheder, medmindre de har en sprogpåtegning på deres certifikat om sprogfærdighed i enten engelsk eller det sprog, der bruges til radiokommunikation på flyvningen. Påtegningen skal indeholde sprog, færdighedsniveau og gyldighedsdato.

b) En ansøger til en sprogpåtegning skal i overensstemmelse med tillæg 2 til denne del mindst demonstrere sprogfærdigheder på operativt niveau både i anvendelsen af fraseologi og almindeligt sprog. For at gøre dette skal ansøgeren kunne: 1) kommunikere effektivt udelukkende verbalt og ansigt til ansigt 2) udtrykke sig præcist og klart om almindelige og faglige spørgsmål 3) anvende relevante kommunikationsstrategier til at udveksle meddelelser og afklare misforståelser i en almindelig eller arbejdsrelateret situation 4) klare sproglige udfordringer som følge af en komplikation eller uventet begivenhed i forbindelse med en rutinearbejdssituation eller en kommunikationsopgave, som de ellers er fortrolige med, og 5) anvende en dialekt eller accent, der er forståelig i luftfartsmiljøet.

c) Med undtagelse af piloter, som har demonstreret sprogfærdigheder på ekspertniveau, i overensstemmelse med tillæg 2 til denne del, skal sprogpåtegningen revurderes: 1) hvert fjerde år ved operationelt niveau eller 2) hvert sjette år ved udvidet niveau.

d) Specifikke krav til indehavere af en instrumentrettighed (IR). Uanset ovenstående bestemmelser skal indehavere af en IR have demonstreret evnen til at anvende det engelske sprog på et niveau, som gør, at de kan: 1) forstå al information af relevans for gennemførelsen af alle faser i en flyvning, herunder forberedelserne 2) anvende radiotelefoni i alle faser i en flyvning, herunder nødsituationer 3) kommunikere med andre besætningsmedlemmer i alle faser i en flyvning, herunder forberedelserne.

e) Sprogfærdigheder og brugen af engelsk demonstreres for IR-indehavere ved hjælp af en metode, som fastlægges af den kompetente myndighed.

FCL.060 Nylig erfaring

a) Balloner. En pilot må ikke føre en ballon i erhvervsmæssig lufttransport eller til befordring af passagerer, medmindre denne i løbet af de foregående 180 dage har fuldført: 1) mindst tre flyvninger som pilot på en ballon, hvoraf mindst én skal være en ballon i den relevante klasse og gruppe, eller 2) én flyvning i den relevante ballonklasse og -gruppe under tilsyn af en instruktør, som er kvalificeret i henhold til subpart J.

b) Flyvemaskiner, helikoptere, VTOL-luftfartøjer, luftskibe og svævefly. En pilot må ikke føre et luftfartøj i erhvervsmæssig lufttransport eller til befordring af passagerer: 1) som luftfartøjschef eller andenpilot, medmindre denne i løbet af de foregående 90 dage har fuldført mindst tre starter, anflyvninger og landinger på et luftfartøj af samme type eller i samme klasse eller en FFS, som repræsenterer den pågældende type eller klasse. De tre starter og landinger skal fuldføres i operationer med enten flere piloter eller én pilot, afhængigt af de beføjelser piloten har, og 2) som luftfartøjschef om natten, medmindre denne: i) i løbet af de foregående 90 dage har fuldført mindst én start, anflyvning og landing om natten som pilot på et luftfartøj af samme type eller i samme klasse eller en FFS, som repræsenterer den pågældende type eller klasse, eller ii) har en IR 3) som andenpilot til afløsning ved marchhøjde, medmindre denne: i) opfylder kravene i litra b), nr. 1), eller ii) i løbet af de foregående 90 dage har fløjet mindst tre ruteafsnit som andenpilot til afløsning ved marchhøjde i samme luftfartøjstype eller -klasse eller iii) har fuldført aktualiserings- og opfriskningstræning i en FFS med højst 90 dages mellemrum. Denne opfriskningstræning kan kombineres med operatørens opfriskningstræning, som er foreskrevet i del-OR.OPS. 4) Når en pilot har rettighed til at operere mere end én type flyvemaskine med lignende betjenings- og flyveegenskaber, kan de tre starter, anflyvninger og landinger, der kræves i nr. 1), fuldføres som fastlagt i dataene om operationel egnethed, der er fastsat i overensstemmelse med del-21. 5) Når en pilot har rettighed til at operere mere end én type ikke-kompleks helikopter med lignende betjenings- og flyveegenskaber, som fastlagt i dataene om operationel egnethed, der er fastsat i overensstemmelse med del-21, kan de tre starter, anflyvninger og landinger, der kræves i nr. 1), fuldføres i én af typerne, hvis piloten har gennemført mindst to timers flyvning i hver af helikoptertyperne i løbet af de foregående seks måneder.

c) Specifikke krav for erhvervsmæssig lufttransport 1) I forbindelse med erhvervsmæssig lufttransport kan den periode på 90 dage, der er foreskrevet i litra b), nr. 1) og 2), ovenfor, forlænges op til højst 120 dage, så længe piloten foretager ruteflyvning under tilsyn af en typerettighedsinstruktør eller -eksaminator. 2) Når piloten ikke opfylder kravene i stk. 1, skal denne gennemføre en træningsflyvning i luftfartøjet eller en FFS af den luftfartøjstype, der skal anvendes, som mindst skal omfatte de krav, der er beskrevet i litra b), nr. 1) og 2), før denne kan udøve sine beføjelser.

FCL.065 Indskrænkninger i rettigheder for certifikatindehavere på over 60 år i erhvervsmæssig lufttransport

a) 60-64 år. Flyvemaskiner og helikoptere. Indehaveren af et pilotcertifikat, som er fyldt 60 år, må ikke flyve som pilot på et luftfartøj i erhvervsmæssig lufttransport bortset fra: 1) som medlem af en besætning med flere piloter og 2) hvis en sådan indehaver er den eneste pilot i flyvebesætningen, som er fyldt 60 år.

b) 65 år. Indehaveren af et pilotcertifikat, som er fyldt 65 år, må ikke flyve som pilot på et luftfartøj i erhvervsmæssig lufttransport.

FCL.070 Tilbagekaldelse, inddragelse og begrænsning af certifikater, rettigheder og beviser

a) Certifikater, rettigheder og beviser, der er udstedt i henhold til denne del, kan begrænses, inddrages eller tilbagekaldes af den kompetente myndighed, når piloten ikke opfylder kravene i denne del, del-MED eller de gældende operationelle krav, i overensstemmelse med betingelserne og procedurerne i del-ARA.

b) Hvis piloten får sit certifikat inddraget eller tilbagekaldt, skal denne straks returnere certifikatet eller beviset til den kompetente myndighed.

SUBPART B

PILOTCERTIFIKAT TIL LETTE LUFTFARTØJER — LAPL

SEKTION 1

Fælles krav

FCL.100 LAPL — Aldersgrænse

Ansøgere til et LAPL skal være:

a) mindst 17 år for flyvemaskiner og helikoptere

b) mindst 16 år for svæveflyvemaskiner og balloner.

FCL.105 LAPL — Beføjelser og betingelser

a) Generelt. Indehavere af et LAPL har beføjelser til uden betaling at fungere som luftfartøjschef i ikke-erhvervsmæssige operationer i den relevante luftfartøjskategori.

b) Betingelser. Ansøgere til LAPL skal have opfyldt kravene for den relevante luftfartøjskategori og, hvor det er relevant, for den luftfartøjsklasse eller -type, der bruges i den praktiske prøve.

FCL.110 LAPL — Godskrivning for samme luftfartøjskategori

a) Ansøgere til et LAPL, som har haft et andet certifikat i samme luftfartøjskategori, godskrives fuldt ud i forhold til kravene for LAPL i den luftfartøjskategori.

b) Uanset ovenstående bestemmelse skal ansøgeren, hvis certifikatet er udløbet, bestå en praktisk prøve i henhold til FCL.125 for at få udstedt et LAPL i den relevante luftfartøjskategori.

FCL.115 LAPL — Træningskursus

Ansøgere til et LAPL skal gennemføre et træningskursus hos en ATO. Kurset skal omfatte teoriundervisning og flyveinstruktion af relevans for de beføjelser, der gives.

FCL.120 LAPL — Teoriprøve

Ansøgere til et LAPL skal demonstrere teoretisk viden på et niveau, der svarer til de beføjelser, der gives, i prøver om følgende:

a) generelle emner: — luftfartsret — menneskelig ydeevne — meteorologi og — kommunikation

b) specifikke emner om de forskellige luftfartøjskategorier: — flyveprincipper — operationelle procedurer — flyvepræstation og -planlægning — generel viden om luftfartøjer og — navigation.

FCL.125 LAPL — Praktisk prøve

a) Ansøgere til et LAPL skal ved en praktisk prøve demonstrere evnen til som luftfartøjschef i den relevante luftfartøjskategori at udføre de relevante procedurer og manøvrer ud fra et kompetenceniveau, der svarer til de beføjelser, der gives.

b) Ansøgere til en praktisk prøve skal have modtaget flyveinstruktion i samme luftfartøjsklasse eller -type, som skal anvendes i den praktiske prøve. Rettighederne er begrænset til den klasse eller type, der anvendes i den praktiske prøve, indtil yderligere udvidelser påtegnes på certifikatet i overensstemmelse med denne subpart.

c) Beståkrav 1) Den praktiske prøve opdeles i forskellige afsnit, som repræsenterer alle de forskellige faser i en flyvning af relevans for den luftfartøjskategori, der flyves. 2) Hvis ansøgeren underkendes i et hvilket som helst emne i et afsnit, vil hele afsnittet blive underkendt. Hvis ansøgeren underkendes i ét afsnit, skal dette afsnit tages om igen. Hvis ansøgeren underkendes i mere end ét afsnit, vil denne blive underkendt i hele prøven. 3) Hvis prøven skal tages om i henhold til stk. 2, vil hele prøven blive underkendt, hvis ansøgeren underkendes i et hvilket som helst afsnit, herunder de afsnit, som er bestået ved tidligere forsøg. 4) Hvis samtlige afsnit af en prøve ikke bestås i to forsøg, vil yderligere praktisk træning blive krævet.

SEKTION 2

Specifikke krav for LAPL til flyvemaskiner — LAPL(A)

FCL.105.A LAPL(A) — Beføjelser og betingelser

a) En indehaver af et LAPL til flyvemaskiner har beføjelser til at fungere som luftfartøjschef på enmotorede landflyvemaskiner med stempelmotorer eller TMG med en maksimal certificeret startmasse på 2 000 kg eller derunder med højst tre passagerer, således at der aldrig er mere end fire personer om bord på luftfartøjet.

b) Indehavere af et LAPL(A) må først befordre passagerer, når de efter udstedelse af certifikatet har fuldført 10 timers flyvetid som luftfartøjschef på flyvemaskiner eller TMG.

FCL.110.A LAPL(A) — Krav om erfaring og godskrivning

a) Ansøgere til et LAPL(A) skal have fuldført mindst 30 timers flyveinstruktion på flyvemaskiner eller TMG, herunder mindst: 1) 15 timers flyveinstruktion med dobbeltstyring i den klasse, som den praktiske prøve tages i 2) seks timers soloflyvetid under tilsyn, herunder mindst tre timers soloflyvetid på rundflyvninger med mindst én rundflyvning på mindst 150 km (80 NM), hvor der foretages ét fuldt stop på en anden flyveplads end afgangsflyvepladsen.

b) Specifikke krav til ansøgere med et LAPL(S) med TMG-udvidelse. Ansøgere til et LAPL(A), som har et LAPL(S) med TMG-udvidelse, skal have fuldført mindst 21 timers flyvetid på TMG efter påtegningen af TMG-udvidelsen og opfylde kravene i FCL.135.A, litra a), om flyvemaskiner.

c) Godskrivning. Ansøgere med tidligere erfaring som luftfartøjschef kan få godskrivning i forhold til kravene i litra a). På grundlag af en flyveprøve inden optagelsen bestemmer den ATO, hvor piloten gennemgår træningskurset, hvor meget der godskrives, men denne må under ingen omstændigheder: 1) overstige den samlede flyvetid som luftfartøjschef 2) overstige 50 % af de timer, der kræves i litra a) 3) omfatte kravene i litra a), nr. 2).

FCL.135.A LAPL(A) — Udvidelse af beføjelser til en anden flyvemaskineklasse eller -variant

a) Beføjelserne tilknyttet et LAPL(A) er begrænset til den flyvemaskine- eller TMG-klasse og -variant, den praktiske prøve blev taget i. Denne begrænsning kan ophæves, når piloten i en anden klasse har fuldført nedenstående krav: 1) Tre timers flyveinstruktion, herunder: i) 10 starter og landinger med dobbeltstyring og ii) 10 solostarter og -landinger under tilsyn. 2) En praktisk prøve for at demonstrere et tilstrækkeligt niveau af praktiske færdigheder i den nye klasse. Under den praktiske prøve skal ansøgeren også over for eksaminatoren demonstrere en tilstrækkelig teoretisk viden om den anden klasse i følgende emner: i) operationelle procedurer ii) flyvepræstation og -planlægning iii) generel viden om luftfartøjer.

b) Før indehaveren af et LAPL kan udøve de beføjelser, der er tilknyttet certifikatet på en anden flyvemaskinevariant end den, der blev brugt til den praktiske prøve, skal piloten gennemgå difference- eller rutineopbygningstræning. Differencetræningen skal indføres i pilotens logbog eller et tilsvarende dokument og underskrives af instruktøren.

FCL.140.A LAPL(A) — Krav om nylig erfaring

a) Indehavere af et LAPL(A) må først udøve beføjelser tilknyttet deres certifikat, når de i løbet af de foregående 24 måneder som piloter på flyvemaskiner eller TMG har fuldført: 1) mindst 12 timers flyvetid som luftfartøjschef, herunder 12 starter og landinger, og 2) opfriskningstræning på mindst én times samlet flyvetid med en instruktør.

b) Indehavere af et LAPL(A), som ikke opfylder kravene i litra a), skal: 1) gennemgå en duelighedsprøve med en eksaminator, før de igen udøver beføjelser tilknyttet deres certifikat, eller 2) fuldføre yderligere flyvetid eller starter og landinger, hvor de flyver med dobbeltstyring eller solo under tilsyn af en instruktør, for at opfylde kravene i litra a).

SEKTION 3

Specifikke krav for LAPL til helikoptere — LAPL(H)

FCL.105.H LAPL(H) — Beføjelser

En indehaver af et LAPL til helikoptere har beføjelser til at fungere som luftfartøjschef på enmotorede helikoptere med en maksimal certificeret startmasse på 2 000 kg eller derunder med højst tre passagerer, således at der aldrig er mere end fire personer om bord på luftfartøjet.

FCL.110.H LAPL(H) — Krav om erfaring og godskrivning

a) Ansøgere til et LAPL(H) skal have gennemført 40 timers flyveinstruktion på helikoptere. Mindst 35 timer af disse skal være på den type helikopter, der skal anvendes i den praktiske prøve. Flyveinstruktionen skal omfatte mindst: 1) 20 timers flyveinstruktion med dobbeltstyring og 2) 10 timers soloflyvetid under tilsyn, herunder mindst fem timers soloflyvetid på rundflyvninger med mindst én rundflyvning på mindst 150 km (80 NM), hvor der foretages ét fuldt stop på en anden flyveplads end afgangsflyvepladsen.

b) Godskrivning. Ansøgere med tidligere erfaring som luftfartøjschef kan få godskrivning i forhold til kravene i litra a). På grundlag af en flyveprøve inden optagelsen bestemmer den ATO, hvor piloten gennemgår træningskurset, hvor meget der godskrives, men denne må under ingen omstændigheder: 1) overstige den samlede flyvetid som luftfartøjschef 2) overstige 50 % af de timer, der kræves i litra a) 3) omfatte kravene i litra a), nr. 2).

FCL.135.H LAPL(H) — Udvidelse af beføjelser til en anden helikoptertype eller -variant

a) Beføjelserne tilknyttet et LAPL(H) er begrænset til den helikoptertype og -variant, den praktiske prøve blev taget i. Denne begrænsning kan ophæves, når piloten har fuldført: 1) fem timers flyveinstruktion, herunder: i) 15 starter, anflyvninger og landinger med dobbeltstyring ii) 15 solostarter, -anflyvninger og -landinger under tilsyn 2) en praktisk prøve for at demonstrere et tilstrækkeligt niveau af praktiske færdigheder i den nye type. Under den praktiske prøve skal ansøgeren også over for eksaminatoren demonstrere en tilstrækkelig teoretisk viden om den anden type i følgende emner: — operationelle procedurer — flyvepræstation og -planlægning — generel viden om luftfartøjer.

b) Før indehaveren af et LAPL(H) kan udøve de beføjelser, der er tilknyttet certifikatet på en anden helikoptervariant end den, der blev brugt til den praktiske prøve, skal piloten gennemgå difference- eller rutineopbygningstræning som fastlagt i dataene om operationel egnethed, der er fastsat i overensstemmelse med del-21. Differencetræningen skal indføres i pilotens logbog eller et tilsvarende dokument og underskrives af instruktøren.

FCL.140.H LAPL(H) — Krav om nylig erfaring

a) Indehavere af et LAPL(H) må først udøve beføjelser tilknyttet deres certifikat på en bestemt type, når de på helikoptere af den pågældende type i løbet af de foregående 12 måneder har fuldført: 1) mindst seks timers flyvetid som luftfartøjschef, herunder seks starter, anflyvninger og landinger, og 2) opfriskningstræning på mindst én times samlet flyvetid med en instruktør.

b) Indehavere af et LAPL(H), som ikke opfylder kravene i litra a), skal: 1) bestå en duelighedsprøve med en eksaminator på den relevante type, før de igen udøver beføjelser tilknyttet deres certifikat, eller 2) fuldføre yderligere flyvetid eller starter og landinger, hvor de flyver med dobbeltstyring eller solo under tilsyn af en instruktør, for at opfylde kravene i litra a).

SEKTION 4

Specifikke krav for LAPL til svævefly — LAPL(S)

FCL.105.S LAPL(S) — Beføjelser og betingelser

a) Indehavere af et LAPL for svæveflyvemaskiner har beføjelser til at fungere som luftfartøjschef på svæveflyvemaskiner og motorsvæveflyvemaskiner. For at udøve beføjelserne på en TMG skal indehaveren opfylde kravene i FCL.135.S.

b) Indehavere af et LAPL(S) må først befordre passagerer, når de efter udstedelse af certifikatet har fuldført 10 timers flyvetid eller 30 starter som luftfartøjschef på svæveflyvemaskiner eller motorsvæveflyvemaskiner.

FCL.110.S LAPL(S) — Krav om erfaring og godskrivning

a) Ansøgere til et LAPL(S) skal have gennemført mindst 15 timers flyveinstruktion på svæveflyvemaskiner eller motorsvæveflyvemaskiner, herunder mindst: 1) 10 timers flyveinstruktion med dobbeltstyring 2) to timers soloflyvetid under tilsyn 3) 45 starter og landinger 4) én solorundflyvning på mindst 50 km (27 NM) eller én rundflyvning med dobbeltstyring på mindst 100 km (55 NM).

b) Ud af de 15 timer, der kræves i litra a), må højst syv timer være fuldført i en TMG.

c) Godskrivning. Ansøgere med tidligere erfaring som luftfartøjschef kan få godskrivning i forhold til kravene i litra a). På grundlag af en flyveprøve inden optagelsen bestemmer den ATO, hvor piloten gennemgår træningskurset, hvor meget der godskrives, men denne må under ingen omstændigheder: 1) overstige den samlede flyvetid som luftfartøjschef 2) overstige 50 % af de timer, der kræves i litra a) 3) omfatte kravene i litra a), nr. 2)-4).

FCL.130.S LAPL(S) — Startmetoder

a) Beføjelserne tilknyttet et LAPL(S) er begrænset til den startmetode, den praktiske prøve omfatter. Denne begrænsning kan ophæves, når piloten har fuldført: 1) mindst 10 starter med flyveinstruktion med dobbeltstyring og fem solostarter under tilsyn i forbindelse med spilstart og bilstart 2) mindst 5 starter med flyveinstruktion med dobbeltstyring og fem solostarter under tilsyn i forbindelse med flyslæb eller selvstart. i forbindelse med selvstart kan flyveinstruktionen med dobbeltstyring ske i en TMG 3) mindst tre starter med flyveinstruktion med dobbeltstyring eller solo under tilsyn i forbindelse med elastikstart.

b) De yderligere træningsstarter skal indføres i logbogen og underskrives af instruktøren.

c) For at bevare deres beføjelser i hver enkelt startmetode skal piloter have fuldført mindst fem starter i løbet af de foregående 24 måneder, bortset fra elastikstart, hvor piloter kun skal have fuldført to starter.

d) Hvis piloten ikke opfylder kravet i litra c), skal denne fuldføre de manglende starter med dobbeltstyring eller solo under tilsyn af en instruktør for at forny beføjelserne.

FCL.135.S LAPL(S) — Udvidelse af beføjelserne til TMG

Beføjelserne tilknyttet et LAPL(S) udvides til TMG, hvis piloten hos en ATO har fuldført mindst:

a) seks timers flyveinstruktion på en TMG, herunder: 1) fire timers flyveinstruktion med dobbeltstyring 2) én solorundflyvning på mindst 150 km (80 NM), hvor der foretages ét fuldt stop på en anden flyveplads end afgangsflyvepladsen

b) en praktisk prøve for at demonstrere et tilstrækkeligt niveau af praktiske færdigheder i en TMG. Under den praktiske prøve skal ansøgeren også over for eksaminatoren demonstrere en tilstrækkelig teoretisk viden om TMG i følgende emner: — flyveprincipper — operationelle procedurer — flyvepræstation og -planlægning — generel viden om luftfartøjer — Navigation.

FCL.140.S LAPL(S) — Krav om nylig erfaring

a) Svæveflyvemaskiner og motorsvæveflyvemaskiner. Indehavere af et LAPL(S) må først udøve beføjelser tilknyttet deres pilotcertifikat på svæveflyvemaskiner eller motorsvæveflyvemaskiner, når de på svæveflyvemaskiner eller motorsvæveflyvemaskiner, bortset fra TMG, i løbet af de foregående 24 måneder har fuldført mindst: 1) fem timers flyvetid som luftfartøjschef, herunder 15 starter 2) to træningsflyvninger med instruktør

b) TMG. Indehavere af et LAPL(S) må først udøve beføjelser tilknyttet deres certifikat på en TMG, når de: 1) på TMG i løbet af de foregående 24 måneder har fuldført: i) mindst 12 timers flyvetid som luftfartøjschef, herunder 12 starter og landinger, og ii) opfriskningstræning på mindst én times samlet flyvetid med en instruktør. 2) Når indehaveren af LAPL(S) også har beføjelser til at flyve flyvemaskiner, kan kravene i nr. 1) opfyldes på flyvemaskiner.

c) Før de igen udøver deres beføjelser skal indehavere af LAPL(S), som ikke opfylder kravene i litra a) eller b): 1) bestå en duelighedsprøve med en eksaminator på enten en svæveflyvemaskine eller en TMG eller 2) fuldføre yderligere flyvetid eller starter og landinger, hvor de flyver med dobbeltstyring eller solo under tilsyn af en instruktør, for at opfylde kravene i litra a) eller b).

SEKTION 5

Specifikke krav for LAPL til balloner — LAPL(B)

FCL.105.B LAPL(B) — Beføjelser

Indehavere af et LAPL til balloner har beføjelser til at fungere som luftfartøjschef på varmluftballoner eller varmluftskibe med højst 3 400 m3 hylsterkapacitet eller gasballoner med højst 1 200 m3 hylsterkapacitet med højst tre passagerer, således at der aldrig er flere end fire personer om bord på luftfartøjet.

FCL.110.B LAPL(B) — Krav om erfaring

a) Ansøgere til et LAPL(B) skal på balloner i samme klasse have fuldført mindst 16 timers flyveinstruktion, herunder mindst: 1) 12 timers flyveinstruktion med dobbeltstyring 2) 10 opblæsninger og 20 starter og landinger og 3) én soloflyvning under tilsyn med mindst 30 minutters flyvetid.

b) Godskrivning. Ansøgere med tidligere erfaring som luftfartøjschef på balloner kan få godskrivning i forhold til kravene i litra a). På grundlag af en flyveprøve inden optagelsen bestemmer den ATO, hvor piloten gennemgår træningskurset, hvor meget der godskrives, men denne må under ingen omstændigheder: 1) overstige den samlede flyvetid som luftfartøjschef på balloner 2) overstige 50 % af de timer, der kræves i litra a) 3) omfatte kravene i litra a), nr. 2) og 3).

FCL.130.B LAPL(B) — Udvidelse af beføjelser til opstigning i forankret ballon

a) Beføjelserne tilknyttet et LAPL(B) er begrænset til ikke-forankrede opstigninger. Denne begrænsning kan ophæves, når piloten har gennemført mindst tre forankrede instruktionsopstigninger.

b) Den yderligere træning skal indføres i logbogen og underskrives af instruktøren.

c) For at bevare denne rettighed skal piloter have gennemført mindst to forankrede opstigninger i løbet af de foregående 24 måneder.

d) Hvis piloten ikke opfylder kravet i litra c), skal denne fuldføre de manglende forankrede opstigninger med dobbeltstyring eller solo under tilsyn af en instruktør for at forny beføjelserne.

FCL.135.B LAPL(B) — Udvidelse af beføjelser til en anden ballonklasse

Beføjelserne tilknyttet et LAPL(B) er begrænset til den ballonklasse, den praktiske prøve blev taget i. Denne begrænsning kan ophæves, når piloten hos en ATO i den anden klasse har gennemført mindst:

a) fem instruktionsflyvninger med dobbeltstyring eller

b) fem timers flyveinstruktionstid med dobbeltstyring for et LAPL(B) til varmluftballoner, hvor beføjelserne skal udvides til varmluftskibe, og

c) en praktisk prøve, hvor ansøgeren over for eksaminatoren skal demonstrere en tilstrækkelig teoretisk viden om den anden klasse i følgende emner: — flyveprincipper — operationelle procedurer — flyvepræstation og –planlægning og — generel viden om luftfartøjer.

FCL.140.B LAPL(B) — Krav om nylig erfaring

a) Indehavere af et LAPL(B) må først udøve beføjelser tilknyttet deres pilotcertifikat, når de i én ballonklasse i løbet af de foregående 24 måneder har fuldført mindst: 1) seks timers flyvetid som luftfartøjschef, herunder 10 starter og landinger, og 2) én træningsflyvning med instruktør 3) hvis piloten er kvalificeret til at flyve mere end én ballonklasse, skal denne desuden for at udøve beføjelserne i den anden klasse have fuldført mindst tre timers flyvetid i den klasse i løbet af de foregående 24 måneder, herunder tre starter og landinger.

b) Før de igen udøver deres beføjelser skal indehavere af et LAPL(B), som ikke opfylder kravene i litra a): 1) bestå en duelighedsprøve med en eksaminator i den relevante klasse eller 2) fuldføre yderligere flyvetid eller starter og landinger, hvor de flyver med dobbeltstyring eller solo under tilsyn af en instruktør, for at opfylde kravene i litra a).

SUBPART C

PRIVAT PILOTCERTIFIKAT (PPL), PILOTCERTIFIKAT TIL SVÆVEFLY (SPL) OG PILOTCERTIFIKAT TIL BALLONER (BPL)

SEKTION 1

Fælles krav

FCL.200 Aldersgrænse

a) En ansøger til et PPL skal være mindst 17 år

b) En ansøger til et BPL eller et SPL skal være mindst 16 år.

FCL.205 Betingelser

Ansøgere til et PPL skal opfylde kravene for klasse- eller typerettigheden til det luftfartøj, der anvendes i den praktiske prøve, som fastlagt i subpart H.

FCL.210 Træningskursus

Ansøgere til et BPL, SPL eller PPL skal gennemføre et træningskursus hos en ATO. Kurset skal omfatte teoriundervisning og flyveinstruktion af relevans for de beføjelser, der gives.

FCL.215 Teoriprøve

Ansøgere til et BPL, SPL eller PPL skal demonstrere teoretisk viden på et niveau, der svarer til de beføjelser, der gives, i prøver om følgende emner:

a) generelle emner: — luftfartsret — menneskelig ydeevne — meteorologi og — kommunikation

b) specifikke emner om de forskellige luftfartøjskategorier: — flyveprincipper — operationelle procedurer — flyvepræstation og -planlægning — generel viden om luftfartøjer og — Navigation.

FCL.235 Praktisk prøve

a) Ansøgere til et BPL, SPL eller PPL skal ved en praktisk prøve demonstrere evnen til som luftfartøjschef i den relevante luftfartøjskategori at fuldføre de relevante procedurer og manøvrer ud fra et kompetenceniveau, der svarer til de beføjelser, der gives.

b) Ansøgere til en praktisk prøve skal have modtaget flyveinstruktion i samme luftfartøjsklasse eller -type eller ballongruppe, som skal anvendes i den praktiske prøve.

c) Beståkrav 1) Den praktiske prøve opdeles i forskellige afsnit, som repræsenterer alle de forskellige faser i en flyvning af relevans for den luftfartøjskategori, der flyves. 2) Hvis ansøgeren underkendes i et hvilket som helst emne i et afsnit, vil hele afsnittet blive underkendt. Hvis ansøgeren underkendes i mere end ét afsnit, vil denne blive underkendt i hele prøven. Hvis ansøgeren underkendes i ét afsnit, skal dette afsnit tages om igen. 3) Hvis prøven skal tages om i henhold til stk. 2, vil hele prøven blive underkendt, hvis ansøgeren underkendes i et hvilket som helst afsnit, herunder de afsnit, som er bestået ved tidligere forsøg. 4) Hvis samtlige afsnit af en prøve ikke bestås i to forsøg, vil yderligere træning blive krævet.

SEKTION 2

Specifikke krav for PPL til flyvemaskiner — PPL(A)

FCL.205.A PPL(A) — Beføjelser

a) Indehavere af et PPL(A) har beføjelser til uden betaling at fungere som luftfartøjschef eller andenpilot på flyvemaskiner eller TMG i ikke-erhvervsmæssige operationer.

b) Uanset ovenstående bestemmelse kan indehaveren af et PPL(A) med beføjelser til at fungere som instruktør eller eksaminator få betaling for: 1) udførelse af flyveinstruktion for LAPL(A) og PPL(A) 2) udførelse af praktiske prøver og duelighedsprøver for disse certifikater 3) rettigheder og beviser tilknyttet disse certifikater.

FCL.210.A PPL(A) — Krav om erfaring og godskrivning

a) Ansøgere til et PPL(A) skal have fuldført mindst 45 timers flyveinstruktion på flyvemaskiner, hvoraf fem kan være fuldført i en FSTD, herunder mindst: 1) 25 timers flyveinstruktion med dobbeltstyring og 2) 10 timers soloflyvetid under tilsyn, herunder mindst fem timers soloflyvetid på rundflyvninger med mindst én rundflyvning på mindst 270 km (150 NM), hvor der foretages fuldt stop på to andre flyvepladser end afgangsflyvepladsen.

b) Specifikke krav til ansøgere med et LAPL(A). Ansøgere til et PPL(A), som har et LAPL(A), skal have fuldført mindst 15 timers flyvetid på flyvemaskiner efter udstedelse af LAPL(A), hvoraf mindst 10 timer skal være flyveinstruktion fuldført på et træningskursus hos en ATO. Dette træningskursus skal omfatte mindst fire timers soloflyvetid under tilsyn, herunder mindst to timers soloflyvetid på rundflyvninger med mindst én rundflyvning på mindst 270 km (150 NM), hvor der foretages fuldt stop på to andre flyvepladser end afgangsflyvepladsen.

c) Specifikke krav til ansøgere med et LAPL(S) med TMG-udvidelse. Ansøgere til et PPL(A), som har et LAPL(S) med en TMG-udvidelse, skal have fuldført: 1) mindst 24 timers flyvetid på en TMG efter påtegning af TMG-udvidelsen og 2) 15 timers flyveinstruktion på flyvemaskiner på et træningskursus hos en ATO, herunder mindst kravene i litra a), nr. 2).

d) Godskrivning. Ansøgere, som har et pilotcertifikat til en anden luftfartøjskategori, bortset fra balloner, godskrives 10 % af deres samlede flyvetid som luftfartøjschef på sådanne luftfartøjer op til højst ti timer. Det, der kan godskrives, omfatter under ingen omstændigheder kravene i litra a), nr. 2).

SEKTION 3

Specifikke krav for PPL til helikoptere — PPL(H)

FCL.205.H PPL(H) — Beføjelser

a) Indehavere af et PPL(H) har beføjelser til uden betaling at fungere som luftfartøjschef eller andenpilot på helikoptere i ikke-erhvervsmæssige operationer.

b) Uanset ovenstående bestemmelse kan indehaveren af et PPL(H) med beføjelser til at fungere som instruktør eller eksaminator få betaling for: 1) udførelse af flyveinstruktion for LAPL(H) og PPL(H) 2) udførelse af praktiske prøver og duelighedsprøver for disse certifikater 3) rettigheder og beviser tilknyttet disse certifikater.

FCL.210.H PPL(H) — Krav om erfaring og godskrivning

a) Ansøgere til et PPL(H) skal have fuldført mindst 45 timers flyveinstruktion på helikoptere, hvoraf fem kan være fuldført i en FNPT eller FFS, herunder mindst: 1) 25 timers flyveinstruktion med dobbeltstyring og 2) 10 timers soloflyvetid under tilsyn, herunder mindst fem timers soloflyvetid på rundflyvninger med mindst én rundflyvning på mindst 185 km (100 NM), hvor der foretages fuldt stop på to andre flyvepladser end afgangsflyvepladsen. 3) 35 af de 45 timers flyveinstruktion skal være fuldført på samme helikoptertype, som den, der blev brugt til den praktiske prøve.

b) Specifikke krav til ansøgere med et LAPL(H). Ansøgere til et PPL(H), som har et LAPL(H), skal gennemføre et træningskursus hos en ATO. Dette træningskursus skal omfatte mindst fem timers flyveinstruktionstid med dobbeltstyring, herunder mindst én solorundflyvning under tilsyn på mindst 185 km (100 NM), hvor der foretages fuldt stop på to andre flyvepladser end afgangsflyvepladsen

c) Ansøgere, som har et pilotcertifikat til en anden luftfartøjskategori, bortset fra balloner, godskrives 10 % af deres samlede flyvetid som luftfartøjschef på sådanne luftfartøjer op til højst seks timer. Det, der kan godskrives, omfatter under ingen omstændigheder kravene i litra a), nr. 2).

SEKTION 4

Specifikke krav for PPL til luftskibe — PPL(As)

FCL.205.As PPL(As) — Beføjelser

a) Indehavere af et PPL(As) har beføjelser til uden betaling at fungere som luftfartøjschef eller andenpilot på luftskibe i ikke-erhvervsmæssige operationer.

b) Uanset ovenstående bestemmelse kan indehaveren af et PPL(As) med beføjelser til at fungere som instruktør eller eksaminator modtage betaling for: 1) udførelse af flyveinstruktion for PPL(As) 2) udførelse af praktiske prøver og duelighedsprøver for dette certifikat 3) rettigheder eller beviser tilknyttet dette pilotcertifikat.

FCL.210.As PPL(As) — Krav om erfaring og godskrivning

a) Ansøgere til et PPL(As) skal have fuldført mindst 35 timers flyveinstruktion på luftskibe, hvoraf fem kan være fuldført i en FSTD, herunder mindst: 1) 25 timers flyveinstruktion med dobbeltstyring, herunder: i) tre timers flyvetræning på rundflyvninger, herunder én rundflyvning på mindst 65 km (35 NM) ii) tre timers instrumentinstruktion 2) otte starter og landinger på en flyveplads, herunder fastgørelse til og løsgørelse fra mast 3) otte timers soloflyvetid under tilsyn.

b) Ansøgere, som har et BPL, og som er kvalificeret til at flyve varmluftskibe, godskrives 10 % af deres samlede flyvetid som luftfartøjschef på sådanne luftskibe op til højst fem timer.

SEKTION 5

Specifikke krav for pilotcertifikatet til svæveflyvemaskiner (SPL)

FCL.205.S SPL — Beføjelser og betingelser

a) Indehavere af et SPL til svævefly har beføjelser til at fungere som luftfartøjschef på svæveflyvemaskiner og motorsvæveflyvemaskiner. For at udøve beføjelserne på en TMG skal indehaveren opfylde kravene i FCL.135.S.

b) Indehavere af et SPL: 1) må først befordre passagerer, når de efter udstedelse af certifikatet har fuldført mindst 10 timers flyvetid eller 30 starter som luftfartøjschef på svæveflyvemaskiner eller motorsvæveflyvemaskiner. 2) må først foretage ikke-erhvervsmæssige operationer uden betaling, når de: i) er fyldt 18 år ii) efter udstedelse af certifikatet har fuldført 75 timers flyvetid eller 200 starter som luftfartøjschef på svæveflyvemaskiner eller motorsvæveflymaskiner iii) har bestået en duelighedsprøve med en eksaminator.

c) Uanset litra b), nr. 2), kan indehavere af et SPL med beføjelser til at fungere som instruktør eller eksaminator modtage betaling for: udførelse af flyveinstruktion for LAPL(S) eller SPL udførelse af praktiske prøver og duelighedsprøver for disse certifikater rettigheder og beviser tilknyttet disse certifikater.

FCL.210.S SPL — Krav om erfaring og godskrivning

a) Ansøgere til et SPL skal have fuldført mindst 15 timers flyveinstruktion på svæveflyvemaskiner eller motorsvæveflyvemaskiner, herunder mindst opfylde de krav, der er fastlagt i FCL.110.S.

b) Ansøgere til et SPL, som har et LAPL(S), får dette godskrevet fuldt ud i forhold til kravene for udstedelse af et SPL. Ansøgere til et SPL, som har haft et LAPL(S) inden for en periode på to år før ansøgningen, får dette godskrevet fuldt ud i forhold til kravene om teoriundervisning og flyveinstruktion. Godskrivning. Ansøgere, som har et pilotcertifikat til en anden luftfartøjskategori, bortset fra balloner, godskrives 10 % af deres samlede flyvetid som luftfartøjschef på sådanne luftfartøjer op til højst syv timer. Det, der kan godskrives, omfatter under ingen omstændigheder kravene i FCL.110.S., litra a), nr. 2)-4).

FCL.220.S SPL — Startmetoder

Beføjelserne tilknyttet et SPL er begrænset til den startmetode, den praktiske prøve omfatter. Denne begrænsning kan ophæves, og de nye beføjelser kan udøves, når piloten opfylder kravene i FCL.130.S.

FCL.230.S SPL — Krav om nylig erfaring

Indehavere af et SPL må først udøve beføjelser tilknyttet deres pilotcertifikat, når de opfylder kravene om nylig erfaring i FCL.140.S.

SEKTION 6

Specifikke krav for pilotcertifikatet til balloner (BPL)

FCL.205.B BPL — Beføjelser og betingelser

a) Indehavere af et BPL har beføjelser til at fungere som luftfartøjschef på balloner og varmluftskibe.

b) Indehavere af et BPL må først foretage ikke-erhvervsmæssige operationer uden betaling, når de: 1) er fyldt 18 år 2) har fuldført 50 timers flyvetid og 50 starter og landinger som luftfartøjschef på balloner 3) har bestået en duelighedsprøve med en eksaminator på en ballon i den relevante klasse.

c) Uanset litra b) kan indehavere af et BPL med beføjelser til at fungere som instruktør eller eksaminator modtage betaling for: 1) udførelse af flyveinstruktion for LAPL(B) eller BPL 2) udførelse af praktiske prøver og duelighedsprøver for disse certifikater 3) rettigheder og beviser tilknyttet disse certifikater.

FCL.210.B BPL — Krav om erfaring og godskrivning

a) Ansøgere til et BPL skal på balloner i samme klasse og gruppe have fuldført mindst 16 timers flyveinstruktion, herunder mindst: 1) 12 timers flyveinstruktion med dobbeltstyring 2) 10 opblæsninger og 20 starter og landinger og 3) én soloflyvning under tilsyn med mindst 30 minutters flyvetid.

b) Ansøgere til et BPL, som har et LAPL(B), får dette godskrevet fuldt ud i forhold til kravene for udstedelse af et BPL. Ansøgere til et BPL, som har haft et LAPL(B) inden for en periode på to år før ansøgningen, får dette godskrevet fuldt ud i forhold til kravene om teoriundervisning og flyveinstruktion.

FCL.220.B BPL — Udvidelse af beføjelser til opstigning i forankret ballon

Beføjelserne tilknyttet et BPL er begrænset til ikke-forankrede opstigninger. Denne begrænsning kan ophæves, når piloten opfylder kravene i FCL.130.B.

FCL.225.B BPL — Udvidelse af beføjelser til en anden ballonklasse eller -gruppe

Beføjelserne tilknyttet et BPL er begrænset til den ballonklasse og -gruppe, den praktiske prøve blev taget i. Denne begrænsning kan ophæves, når piloten:

a) for udvidelse til en anden klasse i samme gruppe har opfyldt kravene i FCL.135.B

b) for udvidelse til en anden gruppe i samme ballonklasse har fuldført mindst: 1) to instruktionsflyvninger på en ballon i den relevante gruppe og 2) følgende flyvetid som luftfartøjschef på balloner: i) mindst 100 timer for balloner med en hylsterkapacitet på mellem 3 401 m3 og 6 000 m3 ii) mindst 200 timer for balloner med en hylsterkapacitet på mellem 6 001 m3 og 10 500 m3 iii) mindst 300 timer for balloner med en hylsterkapacitet på mere end 10 500 m3 iv) mindst 50 timer for gasballoner med en hylsterkapacitet på mere end 1 260 m3.

FCL.230.B BPL — Krav om nylig erfaring

a) Indehavere af et BPL må først udøve beføjelser tilknyttet deres certifikat, når de i én ballonklasse i løbet af de foregående 24 måneder har fuldført mindst: 1) seks timers flyvetid som luftfartøjschef, herunder 10 starter og landinger, og 2) én træningsflyvning med instruktør på en ballon i den relevante klasse og med en hylsterkapacitet, som højst svarer til det, de har beføjelser til 3) hvis piloten er kvalificeret til at flyve mere end én ballonklasse, skal denne desuden for at udøve beføjelserne i den anden klasse have fuldført mindst tre timers flyvetid i den klasse i løbet af de foregående 24 måneder, herunder tre starter og landinger.

b) Før de igen udøver deres beføjelser skal indehavere af BPL, som ikke opfylder kravene i litra a): 1) bestå en duelighedsprøve med en eksaminator på en ballon i den relevante klasse og med en hylsterkapacitet, som højst svarer til det, de har beføjelser til, eller 2) fuldføre yderligere flyvetid eller starter og landinger, hvor de flyver med dobbeltstyring eller solo under tilsyn af en instruktør, for at opfylde kravene i litra a).

SUBPART D

ERHVERVSMÆSSIGT PILOTCERTIFIKAT — CPL

SEKTION 1

Fælles krav

FCL.300 CPL — Minimumsalder

En ansøger til et CPL skal være mindst 18 år.

FCL.305 CPL — Beføjelser og betingelser

a) Beføjelser. Indehavere af et CPL har inden for den relevante luftfartøjskategori beføjelser til at: 1) udøve alle beføjelser, som indehavere af et LAPL og et PPL har 2) fungere som luftfartøjschef eller andenpilot på alle luftfartøjer i andre operationer end erhvervsmæssig lufttransport 3) fungere som luftfartøjschef i erhvervsmæssig lufttransport på ethvert luftfartøj med én pilot med forbehold af begrænsningerne i FCL.060 og i denne subpart 4) fungere som andenpilot i erhvervsmæssig lufttransport med forbehold af begrænsningerne i FCL.060.

b) Betingelser. En ansøger til udstedelse af et CPL skal have opfyldt alle kravene for klasse- eller typerettigheden til det luftfartøj, der anvendes i den praktiske prøve.

FCL.310 CPL — Teoriprøver

En ansøger til et CPL skal demonstrere viden på et niveau, der svarer til de beføjelser, der gives, om følgende emner:

— luftfartsret

— generel viden om luftfartøjer — skrog/systemer/strømforsyning

— generel viden om luftfartøjer — instrumentering

— masse og balance

— præstation

— planlægning og overvågning af flyvning

— menneskelig ydeevne

— meteorologi

— generel navigation

— radionavigation

— operationelle procedurer

— flyveprincipper

— VFR-kommunikation (visuelflyveregler).

FCL.315 CPL — Træningskursus

En ansøger til et CPL skal have fuldført teoriundervisning og flyveinstruktion hos en ATO i overensstemmelse med tillæg 3 til denne del.

FCL.320 CPL — Praktisk prøve

En ansøger til et CPL skal bestå en praktisk prøve i overensstemmelse med tillæg 4 til denne del for at demonstrere evnen til som luftfartøjschef i den relevante luftfartøjskategori at fuldføre de relevante procedurer og manøvrer ud fra et kompetenceniveau, der svarer til de beføjelser, der gives.

SEKTION 2

Specifikke krav for flyvemaskinekategorien — CPL(A)

FCL.325.A CPL(A) — Specifikke betingelser for MPL-indehavere

Før beføjelserne for et CPL(A) kan udøves, skal indehavere af et MPL på flyvemaskiner have fuldført:

a) 70 timers flyvetid: 1) som PIC eller 2) bestående af mindst 10 timer som luftfartøjschef og yderligere flyvetid som luftfartøjschef under tilsyn. Ud af disse 70 timer skal 20 timer være VFR-flyvetid på rundflyvninger som luftfartøjschef eller rundflyvninger bestående af mindst 10 timer som luftfartøjschef og 10 timer som luftfartøjschef under tilsyn. Dette skal omfatte en VFR-rundflyvning på mindst 540 km (300 NM) som luftfartøjschef, hvor der skal foretages fuldt stop på to forskellige flyvepladser.

b) de forskellige dele af det modulopbyggede CPL(A)-kursus, som angivet i punkt 10, litra a), og punkt 11 i tillæg 3, E, til denne del og

c) den praktiske CPL(A)-prøve i overensstemmelse med FCL.320.

SUBPART E

PILOTCERTIFIKAT TIL LUFTFARTØJER MED FLERE BESÆTNINGSMEDLEMMER (MULTI-CREW) — MPL

FCL.400.A MPL — Minimumsalder

En ansøger til et MPL skal være mindst 18 år.

FCL.405.A MPL — Beføjelser

a) Indehavere af et MPL har beføjelser til at fungere som andenpilot på en flyvemaskine, som skal føres med en andenpilot.

b) Indehavere af et MPL kan få ekstra beføjelser som: 1) indehavere af et PPL(A), hvis kravene for PPL(A) i subpart C er opfyldt 2) indehaver af et CPL(A), hvis kravene i FCL.325.A er opfyldt.

c) MPL-indehaveres IR(A)-beføjelser er begrænset til flyvemaskiner, der skal føres med en andenpilot. IR(A)-beføjelserne kan udvides til operationer med én pilot på flyvemaskiner, hvis indehaveren har fuldført den træning, der er nødvendig for at fungere som luftfartøjschef i operationer med én pilot udelukkende med reference til instrumenter, og som har bestået den praktiske prøve for IR(A) for flyvemaskiner med én pilot.

FCL.410.A MPL — Træningskursus og teoriprøver

a) Kursus. En ansøger til et MPL skal have fuldført et træningskursus med teoriundervisning og flyveinstruktion hos en ATO i overensstemmelse med tillæg 5 til denne del.

b) Prøve. En ansøger til et MPL skal demonstrere viden på et niveau, der svarer til indehavere af et ATPL(A), i overensstemmelse med FCL.515, og af en typerettighed til flyvemaskiner med flere piloter.

FCL.415.A MPL — Praktiske færdigheder

a) En ansøger til et MPL skal ved løbende bedømmelse demonstrere de evner, der kræves for at opfylde alle de kompetenceenheder, der er angivet i tillæg 5 til denne del, som flyvende pilot og ikke-flyvende pilot, på en flermotoret flyvemaskine med turbinemotorer og flere piloter, i henhold til VFR og IFR.

b) Når træningskurset er afsluttet, skal ansøgeren bestå en praktisk prøve i overensstemmelse med tillæg 9 til denne del for at demonstrere evnen til at fuldføre de relevante procedurer og manøvrer ud fra et kompetenceniveau, der svarer til de beføjelser, der gives. Den praktiske prøve skal tages på den type flyvemaskine, der anvendes i den avancerede del af det integrerede MPL-træningskursus, eller i en FFS, som repræsenterer samme type.

SUBPART F

PILOTCERTIFIKAT TIL RUTEFLY — ATPL

SEKTION 1

Fælles krav

FCL.500 ATPL — Minimumsalder

En ansøger til et ATPL skal være mindst 21 år.

FCL.505 ATPL — Beføjelser

a) Indehavere af et ATPL har inden for den relevante luftfartøjskategori beføjelser til: 1) at udøve alle beføjelser, som indehavere af et LAPL, et PPL og et CPL har 2) at fungere som luftfartøjschef på luftfartøjer i erhvervsmæssig lufttransport.

b) En ansøger til udstedelse af et ATPL skal opfylde alle kravene for typerettigheden til det luftfartøj, der anvendes i den praktiske prøve.

FCL.515 ATPL — Træningskursus og teoriprøver

a) Kursus. Ansøgere til et ATPL skal have gennemført et træningskursus hos en ATO. Kurset skal enten være et integreret træningskursus eller et modulopbygget kursus i overensstemmelse med tillæg 3 til denne del.

b) Prøve. En ansøger til et ATPL skal demonstrere viden på et niveau, der svarer til de beføjelser, der gives, om følgende emner: — luftfartsret — generel viden om luftfartøjer — skrog/systemer/strømforsyning — generel viden om luftfartøjer — instrumentering — masse og balance — præstation — planlægning og overvågning af flyvning — menneskelig ydeevne — meteorologi — generel navigation — radionavigation — operationelle procedurer — flyveprincipper — VRF-kommunikation — IFR-kommunikation.

SEKTION 2

Specifikke krav for flyvemaskinekategorien — ATPL(A)

FCL.505.A ATPL(A) — Begrænsning af beføjelser til piloter, der tidligere har haft et MPL

Når indehaveren af et ATPL(A) tidligere kun har haft et MPL, er de beføjelser, der er tilknyttet pilotcertifikatet, begrænset til operationer med flere piloter, medmindre indehaveren har opfyldt FCL.405.A, litra b), nr. 2), og litra c), for operationer med én pilot.

FCL.510.A ATPL(A) — Krav, erfaring og godskrivning

a) Krav. Ansøgere til et ATPL(A) skal have: 1) et MPL eller 2) et CPL(A) og en IR til flermotorede flyvemaskiner. I dette tilfælde skal ansøgeren også have modtaget instruktion i MCC.

b) Erfaring. Ansøgere til et ATPL(A) skal mindst have fuldført 1 500 timers flyvetid på flyvemaskiner, herunder mi